qundao/data-zh-poetry huggingface dataset:
皖城遇张损持庶常
作者：查慎行
朝代：清
体裁：古风

别君四年前，养痾卧乡井。继闻君远出，访旧历鄢郢。药裹颇关心，川长徒引领。何期皖城下，邂逅归帆整。春江展明镜，照见两人影。一讯眠食佳，再看诗句警。所欣神气旺，馀力出锋颖。男儿斗身强，即事有循省。我贫甘瓠落，踪迹杂蛙黾。君本青云姿，霜蹄早已骋。姓名上馆阁，著作富彪炳。间亦事清游，官情冰雪冷。却将燕许笔，收敛耳目景。自笑捲波澜，人谁测千顷。犹然荷降气，采取到顽矿。故交岂不多，几个念萍梗。迂疏踵后悔，穷老恋真境。且尽十日欢，归期敢遽请。
盆中二咏吴元朗斋分赋·其一
作者：查慎行
朝代：清
体裁：五言律诗

一尺簩�种，低抽碧玉簪。近人差免俗，待汝几成林。不少交加翠，终输琐碎金。若为鞭横逸，移向小庭阴。
盆中二咏吴元朗斋分赋·其二
作者：查慎行
朝代：清
体裁：五言律诗

不随千树暗，只似一枝斜。爱入诗人阁，难忘处士家。带苔移客土，傍火发唐花。就我生春色，依依感岁华。
盆中新种幽兰忽吐一花病枕喜作十二韵
作者：查慎行
朝代：清
体裁：五言排律

本草翻因药，旬来偶种兰。近根微取润，培土最宜乾。爱护新芽茁，爬梳旧叶完。连朝风习习，昨夜露漙漙。笑口欣将拆，花头侧未安。一尖长计寸，五出瓣成单。静女晨妆淡，幽人翠袖寒。香来殊不意，梦好却无端。客有逢知赋，吾方拟操弹。当门谁免忌，入室雅相驩。养鼻芬何与，同心契渐难。秪应贤子弟，佳气满门阑。
盆中绣毬不作花者九年矣今夏复放院长有诗索和次原韵
作者：查慎行
朝代：清
体裁：七言律诗

久留生意未为薪，近报唐昌蕊又新。碎剪有痕千瓣雪，密攒无缝一团春。压梢自重非关鸟，带叶全低欲碍人。记得月灯毬样似，白头重见意犹亲。
盆中草花二种已含蕊矣朝来忽萎
作者：查慎行
朝代：清
体裁：五言律诗

霜后冬收子，春来雨发芽。关心经夏旱，满眼望秋花。忍负栽培力，徒劳灌溉加。童乌苗不秀，能免子云嗟。
盆中鸳鸯梅戏次许东垞韵
作者：查慎行
朝代：清
体裁：七言律诗

两般颜色接栽馀，磁斗交花密复疏。秦虢一门承宠日，尹邢双美入宫初。淡妆浓抹休相妒，傅粉施丹恐不如。未免孤山高士笑，笑他倚市又充庐。
盆梅
作者：查慎行
朝代：清
体裁：古风

姑射有仙人，冰肌故绰约。岁寒守岩谷，风雪从饕虐。无端被巧匠，栽接移根脚。本是桃寄生，而含梅跗萼。经冬傍花窖，渐亦喜熏灼。昨登庙市来，带土入城郭。千钱买一本，手为解其缚。我室清如冰，依然愁冷落。瓦盆一小器，局促焉足托。本性倘可回，相期返丘壑。
盆梅同唐实君揆恺功赋
作者：查慎行
朝代：清
体裁：五言律诗

不借东风力，全凭火候催。梦随驰驿到，香自渡江来。物性违移植，人情惜早开。草堂留老干，冰雪战春回。
盆池荷叶
作者：查慎行
朝代：清
体裁：古风

藕梢种盆池，初叶青钱似。一叶复一茎，渐看翠盖起。岂无十丈花，奈此三斗水。托根适有制，小器吾局尔。
盆池荷花六韵
作者：查慎行
朝代：清
体裁：五言排律

庭窄无池位，埋盆种藕芽。四年空布叶，今日忽开花。照影亭亭上，回风故故斜。凉生三尺㡢，香透一重纱。物性清难夺，人情少见誇。跏趺如可结，莫便委泥沙。
盆池鱼
作者：查慎行
朝代：清
体裁：古风

埋盆当小池，中贮斗斛水。红鲜二三寸，厥族殊鲫鲤。擘粒晨饲之，骈头而接尾。居然乐同队，似识争竞耻。江湖岂不宽，吾力止于此。含珠或望报，一笑可以已。
盆滩
作者：查慎行
朝代：清
体裁：五言绝句

滩险寓盆名，波澜颇不小。寄语踏浪儿，如何狎池沼。
盆菊初开连朝苦雨移盆入室即事成诗
作者：查慎行
朝代：清
体裁：七言律诗

担头分得篱边种，繁蕊争开四十窠。幸免后时霜凛冽，难禁连日雨滂沱。高人避世今馀几，好友登堂尽爱多。珍重诗翁抬举意，莫教一老便成莎。
盛宜山新筑瓣香庵于南湖之上雪中过之索诗赋赠二首·其一
作者：查慎行
朝代：清
体裁：七言律诗

三十年前旧酒徒，天教晚节占南湖。不辞太守分清俸，便有游人指画图。水鸟云帆争出没，风帘雨槛对虚无。绕篱尚少成阴树，先种芭蕉一两株。
盛宜山新筑瓣香庵于南湖之上雪中过之索诗赋赠二首·其二
作者：查慎行
朝代：清
体裁：七言律诗

半间小閤一枝藤，馀事行看次第增。野色凭阑窗面面，远烟浮树塔层层。不知雪里参禅坐，何似花时挟妓登。毕竟前言吾是戏，近来诗派并传僧。
相国明公寿宴诗四章·其一
作者：查慎行
朝代：清
体裁：七言律诗

海岳遥瞻寿域开，乔松直上表崔嵬。立鳌一柱承中极，戴斗三星指上台。雨露恩深和鼐地，风云力展济时才。穆清垂拱边烽静，谁挽升平气象回。
相国明公寿宴诗四章·其三
作者：查慎行
朝代：清
体裁：七言律诗

未应风月属平章，绿野仍开旧日堂。玉烛年调光宅里，沙堤柳合善和坊。门无铃鼓轩车静，架有图书御墨香。一桁朝衣双进酒，森森玉树又成行。
相国明公寿宴诗四章·其二
作者：查慎行
朝代：清
体裁：七言律诗

千古明良不数逢，天教元老际时雍。和衷事事归无我，雅量人人服有容。地峻不须铭客座，官清岂在却堂封。但看退食委蛇度，剩得丹心荅九重。
相国明公寿宴诗四章·其四
作者：查慎行
朝代：清
体裁：七言律诗

八千岁里纪春秋，平格端从运会留。宝鼎有光腾玉铉，皇图无阙指金瓯。朝家望久尊黄发，事业公今尚黑头。惭愧受知同国士，嵩高一颂恐难酬。
相国明公新筑别业于海淀傍既度地矣邀余同游诗以纪之
作者：查慎行
朝代：清
体裁：五言律诗

路指沙堤外，园开海淀东。好山西岭接，曲水御沟通。绿野名相称，华林兴颇同。种花兼种树，还费十年功。
省先父母墓
作者：查慎行
朝代：清
体裁：五言律诗

墓祭仍随俗，君羹不逮亲。转伤通籍晚，无补在家贫。去卜青乌吉，归瞻翠鬣新。松栽欣免触，山鹿尔何仁。
眉妩·新月
作者：查慎行
朝代：清
体裁：词

乍残阳西敛，一钩心字，早已挂林杪。影薄银河澹，沉波处，水门未收晚钓。窥窗正好。被墙阴、强半遮了。素娥寡、不待及时钟，斟酌画眉早。一任浅颦相效。比五更东畔，别弄纤巧。肯落佳期后，团圆意、向前屈指应到。黄昏悄悄。可有人、下阶私祷。问裙带吹风，消受拜儿多少。
看花之会已成七律三章朝来耑木分笺属赋七言歌行再作一首
作者：查慎行
朝代：清
体裁：古风

朝阳檐前报乾鹊，起赴城西看花约。东家借得蹇驴骑，快比扬州身跨鹤。豁然双眼对明镜，草树无尘光跃跃。倚墙初见一梢红，掩映垂杨作村落。渐行渐远入佳境，花海茫茫浸楼阁。云晴雾散天微霞，日色烟光互回礴。自然得气少人妒，纵使馀寒何处着。卯酒消来玉颊鲜，牙香熏透春衣薄。蝶沾蕊粉或双去，燕拂花须时一掠。乍看半吐或全开，百面疑闻腰鼓作。因思前夜沾沙雨，特为催花龙起壑。不然万本及千株，那得同时齐破萼。此花旧是仙家种，肯向人间傍帘箔。自从禁苑植樊篱，已敕居僧司锁钥。儿郎避路欹巾帽，娇女窥邻少媒妁。可怜寂寂寄空园，也似飘飘客京洛。忆昨初来年尚壮，欢场往往贪酬酢。松林古寺摩诃庵，几度陪游履相错。侍郎归老尚书殁，前辈风流久寥廓。我留紫陌十经春，白发随梳旋陨箨。去年三月曲江宴，横路纷纷争出郭。此时毷氉更思乡，未免当春怀抱恶。岂如今年风日佳，得丧心空别开凿。青�莫漫感憔悴，红袖羞堪慰沦泊。杨家公子好心事，两世交情宛如昨。已逢胜侣尽名流，况是閒官能脱略。虽云雅集忘宾主，治具终烦佐脾臄。花前醉倒十五人，坐有车公宁不乐。归来忽忽记前梦，后会悠悠付成诺。禅房借榻眠海棠，野圃穿畦行芍药。勿嫌生活太冷澹，竿木逢场聊戏剧。只愁火急促新诗，颜谢方将被陵轹。寻花本意取陶写，觅句翻教困悉索。直须境过两相忘，满纸陈言总糟粕。
眼镜
作者：查慎行
朝代：清
体裁：五言律诗

巧制海西传，能争造化权。隙光分日月，宿障扫云烟。顿觉生虚白，犹堪续草玄。一编聊炳烛，兀兀慰衰年。
睦州
作者：查慎行
朝代：清
体裁：五言律诗

过城滩更急，直下汇分流。树色衔双塔，山形豁一州。炭烟浓傍坞，樵径细通舟。风日晴尤好，初冬似晚秋。
知止唫效康节体
作者：查慎行
朝代：清
体裁：七言律诗

知止聊从止足徵，床堪趺坐几堪凭。瓶花落后休迎客，禅杖閒来侍定僧。俯听蛙池怜叫跳，仰看鹢路笑飞腾。呼儿试问春苔色，绿上庭阶又几层。
石匣城南村民有驾牛垦田者上驻跸亲履田间扶犁行百馀步一时观者万人咸谓圣主重农劝穑至意真千古所未有臣身叨侍从目睹盛事恭纪二十韵
作者：查慎行
朝代：清
体裁：五言排律

云捲三秋稻，霜清百顷陂。君王除警跸，郊甸正镃基。近接鸾舆过，群瞻玉趾移。羽林分仗立，耕叟执鞭随。龙见天垂象，牛驯帝解縻。沾犁皆雨露，被陇即京坻。久悉艰难意，重蒙疾苦咨。事传千载盛，恩岂一夫私。自昔丰穰庆，尝闻史册垂。绀辕曾屡驾，黛耜亦频施。千亩周官籍，三推月令仪。大都修典礼，已谓致恬熙。几见勤民主，行当省敛时。西畴躬自蹈，田器手亲持。积厚培尤力，居高履愈卑。九州胥乐土，万乘是农师。击壤歌相劝，吹豳绘总宜。人欢声动地，风远播为诗。作所陈无逸，釐成付有司。小臣惭颂述，振古孰如兹。
石匣营
作者：查慎行
朝代：清
体裁：五言绝句

巳废金沟馆，犹存石匣营。濛濛空翠里，细雨湿霓旌。
石坞山庄为王咸中赋即送其南归
作者：查慎行
朝代：清
体裁：七言律诗

十载才名满帝都，明朝襆被竟归吴。重穿曲径寻苍坞，独上高楼望太湖。放艇有人春载酒，打门无吏夜催租。眼前此境殊难得，或恐桃源但画图。
石芝
作者：查慎行
朝代：清
体裁：古风

海南有异产，瑶质波涛姿。灵苗岂根蒂，岁久成菌芝。土俗名以花，泥沙谁惜之。我来游岭表，瑞物始见奇。归无千金橐，石肯万里随。刷以止浊胶，泽以无垢脂。藉以锦文石，承以缥色瓷。平阶水一泓，淼若千顷池。中央好位置，为尔呈华滋。上有蔚蓝天，倒涵星斗垂。旁有金鲫鲤，吹唇摇尾鬐。菖蒲须渐长，荇藻交纷披。芝兮得其所，永与山海辞。唤醒嗜睡翁，此品不疗饥。吾姑悦吾目，君母朵君颐。
石钟山
作者：查慎行
朝代：清

鄱阳吞天来，喷薄南出口。江流不能敌，抵北乃东走。悬崖峙西湾，水势扫如帚。孤城艮其背，外捍赖两肘。灵区聚神奸，石状杂妍丑。平铺理横截，旁罅中劈剖。熊罴饥攫人，奇鬼起援手。蜂窠挂篙眼，鸟卵破瓮缶。一一皆下垂，中空无一有。有时应鞺鞳，照影见星斗。忽然风喧豗，声作蒲牢吼。年深追蠡坏，兼恐石断纽。惜哉坡公记，石刻泐已久。茫茫宇宙间，孰是真不朽。
研溪传札订望后出郊看杏花夜来微雨恐阻兹游晨起风日晴明喜而有作
作者：查慎行
朝代：清
体裁：七言绝句

卧闻檐雨滴阶鸣，意外东风晓放晴。为作报书贪早起，门前吹过卖花声。
研溪索题红豆斋诗册二首·其一
作者：查慎行
朝代：清
体裁：七言绝句

东田西涧势相参，此本如今恰有三。一点丹砂非俗物，居然鼎足占江南。
研溪索题红豆斋诗册二首·其二
作者：查慎行
朝代：清
体裁：七言绝句

薄游久欠买山资，斋笏初安负一枝。但使主人长闭户，树名何取号相思。
碎石岭词
作者：查慎行
朝代：清
体裁：古风

黄泥冈头白日黑，竹鸡一声石尽扐。杜鹃劝客不如归，鹧鸪阻人行不得。居人惯听不觉愁，一蓑背雨唱歌去，我与尔同风马牛。
碧云寺
作者：查慎行
朝代：清
体裁：五言律诗

径曲耐幽寻，杉篱步步阴。烟光遮市断，�影赴潭深。昔受栴檀供，今伤樵牧侵。欲知增减劫，成坏视禅林。
碧云寺后一山皆内监葬域中有丰碑二统刻魏忠贤里居官爵甚详守僧云忠贤自为生圹本朝初年忠贤名下葬其衣冠于此恨无有力者掊其石也
作者：查慎行
朝代：清
体裁：七言律诗

碧云台殿倚云端，香火幡幢属内官。一代贤奸青史定，两朝党籍白碑残。松杉暮雨鸮音革，羊马秋风石骨寒。却笑山灵无藉在，犹容厕鬼瘗衣冠。
碧芙蓉·望九华山
作者：查慎行
朝代：清
体裁：词

参参伍伍。倚翠屏千仞，芙蓉碧聚。微阳初逗，几峰见日，几峰还雨。浮岚拥霭，青不断、池阳路。乍前头、秀偪人来，被长风、猛送帆去。拟向遥空揽取。把玲珑、一壶贮。怕仙人掌上，九女鬟轻，幻成烟雾。读罢青莲句。问东道、今谁为主。拚尽日、闲倚船窗，举头数了重数。
磁瓶草花
作者：查慎行
朝代：清
体裁：七言律诗

涧草岩花摘小丛，秘磁㪺水爱青红。不教开落尘沙畔，只似栽培雨露中。映壁数枝开晓日，入帘双蝶带西风。谁将蟋蟀篱边景，移向滦河避暑宫。
磨盘山
作者：查慎行
朝代：清
体裁：七言律诗

勿论九折与千盘，涉足谁如此路宽。羊角旋风随曲曲，磨牛陈迹转团团。连云取栈纡终到，峻坂回车下最难。不是人间无捷径，渐鸿原自喜盘桓。
磨驴行
作者：查慎行
朝代：清
体裁：古风

山家养驴供磨麦，石缝随身落轻雪。前遮两目后被鞭，步步团团踏陈迹。君不见雕鞍玉勒紫金羁，暮越朝燕掣电驰。八百里牛千里骏，等为人役莫相疑。
祀灶一首
作者：查慎行
朝代：清
体裁：五言律诗

一年俄逼腊，爆竹接比邻。不用傩驱鬼，自将诗送神。晨餐甘脱粟，夕爨付劳薪。此意天应谅，吾非媚灶人。
祁门
作者：查慎行
朝代：清
体裁：古风

二水走江湖，下流极澜翻。滥觞不盈尺，小县同发源。一支下钱唐，余家东海亹。直从朝宗处，溯洄到山根。西流入鄱阳，鲸口谺然吞。飘飘孤帆色，带雨辞烟屯。水流自相背，客意难并论。五丁谁能驱，顽石划舆坤。铲除恐不胜，徒费斧凿痕。浩浩江湖流，一道疾于奔。关梁近增税，亦如石塞津。宁触石矶怒，莫逢关吏嗔。君看商贾路，辛苦趋祁门。
祁阳道中
作者：查慎行
朝代：清
体裁：七言律诗

一村榆柳一村鸦，带井沿篱路向斜。野枣风轻时落实，木棉秋晚尚开花。青旗卖酒竿竿影，红袖骑驴幅幅纱。迥与近畿风景别，田庄从此属农家。
祈谷坛西北积水十馀顷四时不竭每旦有群凫游泳其间因名之曰野凫潭口占一绝
作者：查慎行
朝代：清
体裁：七言绝句

潭潭积潦浸城隈，不长菰蒲长水菭。我梦江湖归未得，野凫何事却飞来。
祝尚于潘竹村偕过不值各以新诗见投奉荅一首
作者：查慎行
朝代：清
体裁：七言律诗

卅载风尘两鬓丝，得归翻悔挂冠迟。门无俗客閒何碍，里有耆年晚始知。衔袖方将修半刺，投名先已枉新诗。从今步屧母辞数，各趁腰轻脚健时。
祝良仲兄弟邀同朱敬修及子侄辈葆光居赏牡丹感旧五首·其一
作者：查慎行
朝代：清
体裁：七言绝句

遇酒逢花每自怜，当前光景记从前。分明一枕繁华梦，再到俄经十二年。
祝良仲兄弟邀同朱敬修及子侄辈葆光居赏牡丹感旧五首·其三
作者：查慎行
朝代：清
体裁：七言绝句

飧和堂与葆光居，两姓相望十里馀。眼见祝家花若此，朱家庭院问何如。
祝良仲兄弟邀同朱敬修及子侄辈葆光居赏牡丹感旧五首·其二
作者：查慎行
朝代：清
体裁：七言绝句

检点尊前少一人，老夫制泪且开颦。郎君好比阶庭树，世泽长培手泽新。
祝良仲兄弟邀同朱敬修及子侄辈葆光居赏牡丹感旧五首·其五
作者：查慎行
朝代：清
体裁：七言绝句

惭愧吾家浅浅丛，开时只好伴衰翁。翁衰事事粗知分，归劝花神拜下风。
祝良仲兄弟邀同朱敬修及子侄辈葆光居赏牡丹感旧五首·其四
作者：查慎行
朝代：清
体裁：七言绝句

嘉辰省对亦前缘，日薄风微谷雨天。含笑入门扶醉返，爱花兼爱主人贤。
祝英台近·赋蝶和韬荒兄韵
作者：查慎行
朝代：清
体裁：词

去翩翩，来劫劫，秦宫一生狎。花落花开，好景过如霎。料得庭院深深，重游较晚，也惆怅、成阴绿叶。恁轻怯。凭仗滕阁丹青，长依画眉妾。为汝叮咛，双飞避罗箑。防他扑向春衫，买丝绣样，把金粉、损将一捻。
神堂湾村家
作者：查慎行
朝代：清
体裁：六言诗

布裙翩翩短幅，高髻亭亭古妆。坐看人成翁媪，不知世有姬姜。
祷雨辞
作者：查慎行
朝代：清
体裁：古风

康熙岁辛丑，闰厄六月杪。五行火息水，金气铄原燎。号万性不齐，可怜群就燥。焚如到松竹，况乃灌溉草。薪醮等摧残，庖厨助煎煼。井枯池亦竭，是处开龟兆。瓢饮且维艰，腹枵讵易饱。苗田溥斯害，立作栖苴槁。民病思下泉，吏才贪上考。方徵晋阳丝，肯藉琅琊稻。吾宁忍听睹，独卧忧悄悄。巷北走里巫，门前来野老。纷然聚其族，愁叹际昏晓。或云尧汤年，七旱九水潦。周官列荒政，六祝五曰祷。村中有神社，禋自唐宋肇。曷不往乞灵，庶登稼穑宝。杖藜随伴出，趁此星月皎。敢辞衣涉露，翻觉沾湿好。古庙散群鸦，荒庭无汛扫。片香仓卒炷，觊彻星象表。土偶了不闻，吁嗟向晴昊。天门詄荡荡，赤日仍杲杲。感应理岂无，祈年或宜早。况闻兵犹火，旱实兵所召。不见闽海疆，熢烟接穷岛。出车当此际，虎旅正南讨。两邦封壤连，免幸挽输扰。平情易地校，择祸此犹小。归各语儿孙，家贫善自保。世界苦人多，丰年古来少。
福州太守毁淫祠歌
作者：查慎行
朝代：清
体裁：古风

愚氓致贫盖有术，祈福淫祠亦其一。八闽风俗尤信巫，社鼠城狐就私昵。巫言今年神降殃，疠疫将作势莫当。家家杀牛磔羊豕，举国奔走如风狂。迎神送神解神怒，会掠金钱十万户。旗旄夹道卤簿驰，官长行来不避路。忽闻下令燔妖庐，居民聚族初睢盱。青天白日鬼怪遁，向来袛奉宁非愚。嗟嗟千年陋习牢相纽，劈正须烦巨灵手。江南狄公永州柳，此事今亡古亦偶，独不见福州迟太守。
禹尚基属题水村图小照二首·其一
作者：查慎行
朝代：清
体裁：七言绝句

萦青缭白埭西东，门掩檀栾倒影中。千片白鸥波万顷，钓竿只占一丝风。
禹尚基属题水村图小照二首·其二
作者：查慎行
朝代：清
体裁：七言绝句

朝衫犹绊未归人，画里须眉淡有神。已办青鞋青箬笠，问渠何路出黄尘。
禹平南归诗以志别
作者：查慎行
朝代：清
体裁：五言律诗

辛苦论交地，追欢得几回。却忘吾久滞，翻望尔重来。才恐随年退，眉还仗酒开。知音真有数，流俗任相猜。
离别难·寄书
作者：查慎行
朝代：清
体裁：词

一棹别忽西风。映门秋水芙蓉。画梁双燕少。锦字孤鸿杳。楼头他夜梦，忒惺松。疏雨外。啼螀碎。残灯何喜著花红。花可爱。情无赖。独眠迟。短笺满贮相思。封题钤小印。牢记秋萤信。莫便道、负心期。人好在。来应再。那回端不似当时。
禽言九章·其一
作者：查慎行
朝代：清
体裁：古风

春风吹，春草发，春雪浮浮泥滑滑。
禽言九章·其七
作者：查慎行
朝代：清
体裁：古风

野有慈姑其叶沃，若孝妇之口，忍云姑恶。
禽言九章·其三
作者：查慎行
朝代：清
体裁：古风

宅不毛，田不苗。家家土，无柴烧。直待夏麦黄，重看婆饼焦。
禽言九章·其九
作者：查慎行
朝代：清
体裁：古风

天未明，且偃卧。炊未成，且忍饿。老而未歾，得过且过。
禽言九章·其二
作者：查慎行
朝代：清
体裁：古风

群趋群步，退飞有路，不如归去。
禽言九章·其五
作者：查慎行
朝代：清
体裁：古风

鸠鸣椹熟，扈将啄粟，鹁鸪鹁鸪催盖屋。
禽言九章·其八
作者：查慎行
朝代：清
体裁：古风

村南之酒村北酤。不计面生熟，但问钱有无。女当垆，男提壶。
禽言九章·其六
作者：查慎行
朝代：清
体裁：古风

同功偕作，茧头自薄，胡取蚕丝一百箔。
禽言九章·其四
作者：查慎行
朝代：清
体裁：古风

前年海水咸杀粟，去年连塍旱种菽，今年雨足盍来重播谷。
禾中与德尹别
作者：查慎行
朝代：清
体裁：五言律诗

四海皆兄弟，何人似卯君。也知年向老，不合手频分。夜梦留残月，春帆感断云。得归吾早决，负土共成坟。
禾中田家
作者：查慎行
朝代：清
体裁：七言绝句

到耳初闻鴶鵴啼，平畴小棱趁高低。茅针已老桑芽嫩，时节人家正䈒泥。
禾稼初收野眺作
作者：查慎行
朝代：清
体裁：古风

穷乡十年九旱潦，嘉种歉㱂蕃庶草。秋来雨幸不成灾，安慰人情眼前好。溪南�稏百顷田，纵横蚱蜢飞连天。黄云捲尽霜野阔，放眼直到南山边。新舂家家催相杵，倚杖閒听邻叟语。偶然村社饱鸡豚，久矣官仓肥雀鼠。
禾郡试院古柏曾济苍绘图索诗即次原韵
作者：查慎行
朝代：清
体裁：五言律诗

龙筋缠左纽，鹤骨鍊孤形。阅士几头白，遇君方眼青。爱频携画卷，惜未入图经。变化谁能料，风雷或昼冥。
秀野草堂图歌次顾十一侠君原韵
作者：查慎行
朝代：清

某树某水与某丘，旷怀往往消百忧。无端弓旌被缰锁，坐对尘壒生牢愁。卢鸿草堂图，阅世已千载。十志并流传，其人俨如在。问谁好事供潇洒，毋乃真迹留王宰。华亭最晚出，模本发精采。今之妙手继者谁，摩诘前身应画师。丹青一变粉墨骨，写向尺幅尤雄奇。云是吴中小秀野，何斯佳境移于斯。堂中主人顾十一，结客论文两豪逸。百家汎滥流溯源，万口喧传名副实。我是当年入座人，淋漓衫袖梨花春。爱其披豁气谊真，丰格仿佛余先民。宴衎之乐非丝竹，水色烟光八窗绿。半酣䬃沓风雨来，喷玉跳珠三百斛。铁崖老矣阿瑛贫，空巷间抛薜萝屋。可怜相见凤城西，僦舍还同燕子栖。犹能折柬致朋旧，局促肯放诗名低。我诗胡足道，依样葫芦画中稿。惟君痴嗜之，擘纸含毫共研讨。留题惯恼麓台翁，作记深惭竹垞老。吁嗟乎神仙富贵孰有无，默存岂必皆清都。梦中五岳巾箱图，君归来兮挟我俱。以神为马蘧为庐，一息十反良可娱。赁舂龌龊难久居，乃独怜君屋上乌。
秀野草堂图歌次顾十一侠君原韵
作者：查慎行
朝代：清
体裁：古风

某树某水与某丘，旷怀往往消百忧。无端弓旌被缰锁，坐对尘壒生牢愁。卢鸿草堂图，阅世已千载。十志并流传，其人俨如在。问谁好事供潇洒，毋乃真迹留王宰。华亭最晚出，模本发精采。今之妙手继者谁，摩诘前身应画师。丹青一变粉墨骨，写向尺幅尤雄奇。云是吴中小秀野，何斯佳境移于斯。堂中主人顾十一，结客论文两豪逸。百家汎滥流溯源，万口喧传名副实。我是当年入座人，淋漓衫袖梨花春。爱其披豁气谊真，丰格仿佛馀先民。宴衎之乐非丝竹，水色烟光八窗绿。半酣飒沓风雨来，喷玉跳珠三百斛。铁崖老矣阿瑛贫，空巷閒抛薜萝屋。可怜相见凤城西，僦舍还同燕子栖。犹能折柬致朋旧，局促肯放诗名低。我诗胡足道，依样葫芦画中藁。惟君癖嗜之，擘纸含毫共研讨。留题惯恼麓台翁，作记深惭竹垞老。吁嗟乎，神仙富贵孰有无，默存岂必皆清都。梦中五岳巾箱图，君归来兮挟我俱。以神为马蘧为庐，一息十反良可娱。赁舂龌龊难久居，乃独怜君屋上乌。
秃笔吟二首·其一
作者：查慎行
朝代：清
体裁：七言律诗

久被宣城束缚加，铁梳胶缀老年华。耗磨毛遂囊中颖，零落江淹梦里花。纵不封侯追定远，谁能铭冢向长沙。画工扫壁休嫌秃，会见骐驎出咄嗟。
秃笔吟二首·其二
作者：查慎行
朝代：清
体裁：七言律诗

书不中书觚不觚，也曾东抹与西涂。姜牙敛手输鸡距，虎仆藏锋让鼠须。墨沼涸逃蓬馆债，砚田荒贷管城租。免冠一博秦皇笑，差胜中山穴处徒。
秋夜纪事
作者：查慎行
朝代：清
体裁：古风

城头落星大于斗，群犬吠怪都狂走。或云此星作狗形，犬不见星惟见狗。初如地震如雷鸣，顷刻阒寂天无声。但见明河亘天月西没，宫漏杳杳传三更。明朝属车行射鹿，旌帜照山马量谷。不须更载猃猲骄，驱尔向前飞食肉。
秋尽日力辈致菊花数本列于阶前彊起排闷
作者：查慎行
朝代：清
体裁：七言绝句

重阳以后过旬灾，好事童还致菊栽。我自无心携酒赏，一年秋负此花开。
秋山晓行
作者：查慎行
朝代：清
体裁：七言律诗

忽从山麓上山椒，忽转山腰路一条。露草灯明鸡喔喔，风林月黑马萧萧。行人晓起偏多伴，古渡秋来未有桥。正是新凉好天气，喜逢霁色又连朝。
秋庭
作者：查慎行
朝代：清
体裁：五言律诗

秋来无一事，物态颇相撩。是叶须防蚀，无根不耐浇。欹花危露蒂，修蔓妥风条。满目皆生意，吾庭未寂寥。
秋怀诗·其一
作者：查慎行
朝代：清
体裁：七言律诗

四海灵光劫烧馀，名山一席老仍虚。及门渐散天南北，旧事閒随梦卷舒。党论甘陵多拟似，交情中散厸何如。公朝谩有程文海，又费先生却聘书。
秋怀诗·其七
作者：查慎行
朝代：清
体裁：七言律诗

管鲍雷陈原有数，临岐执手语分明。后来此会知何地，同辈如君岂好名。薄俗谁堪论古道，浪游吾恐负平生。但令出处存初约，应谅天涯共此情。
秋怀诗·其三
作者：查慎行
朝代：清
体裁：七言律诗

黄浦花深护竹扉，隔江城郭鹤初归。风生故垒馀芦荻，天遣西山长蕨薇。注易十年留小草，忧时一涕肯轻挥。老装来往钱唐路，药裹丹炉计未违。
秋怀诗·其九
作者：查慎行
朝代：清
体裁：七言律诗

酒幔河桥柳拂丝，故人欲折并依依。箧中行卷春留别，画里孤帆客忆归。蛮郡秋声回鼓角，战场风力展旌旂。卖文剩买防身剑，不改从军一布衣。
秋怀诗·其二
作者：查慎行
朝代：清
体裁：七言律诗

事与心违怅久离，京华一信底差池。望穷难觅衡阳雁，客到遥传塞上诗。南国霜华蓬著鬓，东篱秋信菊如期。买山归卧谈何易，始觉巢由是盛时。
秋怀诗·其五
作者：查慎行
朝代：清
体裁：七言律诗

板舆自草閒居赋，骏骨何心羡筑台。讶许客来论旧雨，能令人妒是奇才。对门瓦屋相望住，称意溪花一笑开。还有江山传好句，青莲曾到夜郎来。
秋怀诗·其八
作者：查慎行
朝代：清
体裁：七言律诗

忆从奉杖别岩隈，远枉驰笺又一回。军角风高虫语合，猎尘秋早雁翎开。石光敲火三年过，铜柱无名万里来。珍重先生期许意，缄题欲报每迟徊。
秋怀诗·其六
作者：查慎行
朝代：清
体裁：七言律诗

南戒江山破涕新，博枭壶马斗长贫。英雄混迹疑亡赖，风雨高歌觉有神。一剑乾坤鸣怪事，六朝裙屐笑文人。采蘩桥畔留诗别，母在尤宜惜政身。
秋怀诗·其十
作者：查慎行
朝代：清
体裁：七言律诗

三径无资谩管弦，清才差胜广文毡。蓝田记入昌黎集，绛帖碑留淳化年。一县葡萄秋酿酒，千家砧杵月临边。猪肝不用供他客，双鹊东轩信早传。
秋怀诗·其十一
作者：查慎行
朝代：清
体裁：七言律诗

存殁相关事忍论，桓山翼折叹贤昆。久从恭谨传家法，却幸诸孤聚义门。二顷良田贫减价，两朝污简泪添痕。买邻拟就墙东住，及取遗风教子孙。
秋怀诗·其十三
作者：查慎行
朝代：清
体裁：七言律诗

石佛桥边一系舟，远来情感寄书邮。关心风雨经联榻，轻命江山博壮游。木叶波仍浮楚甸，芦花雪又满吴洲。莼鲈橙蟹家乡味，容易怀人负好秋。
秋怀诗·其十二
作者：查慎行
朝代：清
体裁：七言律诗

望衡对宇雅相亲，南阮才高不讳贫。带雨村舂晨隔巷，款门灯火夜留宾。两家子弟如行雁，一姓婚姻少比邻。角酒争棋曾此地，荒鸡绝徼梦何因。
秋怀诗·其十五
作者：查慎行
朝代：清
体裁：七言律诗

晴川高阁挥杯后，两度西风阅岁华。鹦鹉梦销江上草，鹧鸪啼老日南花。舞回鸡枕宵初半，读罢鱼书饭好加。莫道楚材多放废，居然屈宋起名家。
秋怀诗·其十六
作者：查慎行
朝代：清
体裁：七言律诗

曾作江湖同队鱼，洞庭南上更愁余。旧游想像重题阁，故国平安有报书。去日儿童皆项领，同时牛马亦襟�。捉刀未了生涯事，只是羞乘下泽车。
秋怀诗·其十四
作者：查慎行
朝代：清
体裁：七言律诗

消息烽烟万里通，怜余踪迹久从戎。羞言处士河阳幕，岂有书生绝域功。浴铁甲分秋练白，蜡丸书傍烛花红。知君矫首西南望，怀友思亲一概中。
秋怀诗·其四
作者：查慎行
朝代：清
体裁：七言律诗

青山无恙罢登临，收取雄才入苦吟。快马短裘他夜梦，荒亭野史故交心。愁侵衰鬓丝何极，老傍穷途感易深。一片台城吹角外，秦淮烟柳变秋阴。
秋感
作者：查慎行
朝代：清

渡淮橘成枳，一变性终失。不闻返故土，枳又化为橘。人生百年中，孰是保初质。就衰水赴壑，驻景戈挽日。几见白头翁，鬓霜复如漆？
秋感六首·其一
作者：查慎行
朝代：清
体裁：古风

蟋蟀鸣近床，蜩蝉阒无声。二虫相代禅，中已寒暑更。大哉造化理，乃以微物呈。人从此中老，扰扰何多营。天机昧群动，静者观我生。
秋感六首·其三
作者：查慎行
朝代：清
体裁：古风

菊蕊日以黄，枫叶日以红。物情判老稚，变态随霜风。霜风故无私，荣悴两不同。一般赏颜色，曚叟随盲童。
秋感六首·其二
作者：查慎行
朝代：清
体裁：古风

末俗爱盆山，花草妃红白。看看耳目玩，屈辱到松柏。可怜千丈材，窘束不盈尺。寓形难自主，抱性终莫易。亦复耐岁寒，苍然傍几席。对之还失笑，未觉生意窄。向非冰雪姿，雨露有夭折。
秋感六首·其五
作者：查慎行
朝代：清
体裁：古风

世衰分谊薄，适用取目前。纨扇遇秋风，一度一弃捐。不念昔当暑，与人久周旋。我有敝羊裘，随身二十年。皮存毛半附，无补冬号寒。明年与汝期，五月拂钓竿。
秋感六首·其六
作者：查慎行
朝代：清
体裁：古风

渡淮橘成枳，一变性终失。不闻返故土，枳又化为橘。人生百年中，孰是保初质。就衰水赴壑，驻景戈挽日。几见白头翁，鬓霜复如漆。
秋感六首·其四
作者：查慎行
朝代：清
体裁：古风

西邻一老树，有藤萦绕之。岁久腹渐空，槎枒但枯枝。借藤以为叶，下荫仍纷披。藤如有矜色，张王方乘时。爨薪伐不材，斤斧旦夕施。树摧藤亦断，附丽终奚为。
秋感六首连雨不止独居小楼和陶杂诗十一首但借其韵不拟其体也·其一
作者：查慎行
朝代：清
体裁：古风

檐空有馀滴，窗暗无隙尘。几榻随所设，颓然置我身。幸无俗客喧，聊与书卷亲。湿薪爇破灶，烟气迷四邻。明明际阳和，奈此晦昧晨。宁无好桃杏，寂莫伤游人。
秋日江亭雅集有怀旧游寄晚研沧洲西谷篑斋鹿原天农及家德尹得迟字
作者：查慎行
朝代：清
体裁：七言律诗

酒徒半散天南北，懒到今年不作诗。老去故应朋旧少，重游兼感岁时移。孤亭窄似维摩室，秋水宽于阿耨池。却被居僧嗤冷落，主人来早客何迟。
秋旱四十韵
作者：查慎行
朝代：清
体裁：五言排律

槁壤黄尘外，明霞杲日西。直防金被铄，颇怪火犹稽。箕毕占曾验，阴阳数不齐。雄雷张旱气，雌霓散朝隮。一物关灾�，群情固惨悽。润希蛛网露，乾裂燕梁泥。蚯蚓潜深穴，蛟龙困老堤。蜗涎粘壁死，鹭脚插巢栖。舌燥呼群鸭，沙喷振羽鸡。鱼噞贪涸辙，牛喘失涔蹄。萍块胶连蚌，苔痕兆拆蠵。涉波无白蹢，聒耳厌青�。古柏俄成杌，衰杨那复稊。瘦针撑棘枳，柔木偃㯅㯕。蕉碎离披卷，桐挛小弱圭。宫槐当昼聂，岸菼举丛低。乾暵悲茺蔚，争先任蒺藜。竹身焚忽爆，花面炙多黧。是水汤同沸，无冈石不臡。为时宜长养，有力故排挤。坏叶频辞树，良苗半萎畦。村村抛袯襫，户户挂耧犁。瓶卧空依井，桥长尚跨溪。蝗来疑布阵，萤照俨然犀。东海行枯矣，南山望蔚兮。更谁施补救，不过禁屠刲。巫觋终难信，童谣岂有倪。吁嗟听藐藐，瞻仰目睽睽。客或歌云汉，吾方赋病梨。相煎何太迫，欲避奈无蹊。烈�融炉炭，焦烟著灶烓。袗絺同挟纩，惩热到吹齑。不拟开三径，因思接九梯。穷于入角鼠，窘甚触藩羝。晨课书浑废，宵眠枕罢携。蝇声俄巳集，蚊翼讵胜批。瘠土天难问，劳生计总迷。但闻风发发，几见渰萋萋。作苦随邻父，沉绵奈老妻。更愁儿索饭，早晚傍门啼。
秋暑
作者：查慎行
朝代：清
体裁：七言律诗

大火初流暑未清，长川落日正西倾。气蒸远水浮天动，血染残霞照夜明。蟋蟀岂知催雨意，蒹葭只惯报风声。故乡消息经时断，白发无端一夕生。
秋暑三绝句·其一
作者：查慎行
朝代：清
体裁：七言绝句

秋暑不减三伏天，杖藜随我来溪边。跳蛙自得坎井乐，上有夕阳高柳蝉。
秋暑三绝句·其三
作者：查慎行
朝代：清
体裁：七言绝句

布㡢十幅当檐牙，东南好风浑被遮。床头非无蚊绕鬓，案上幸少蝇集瓜。
秋暑三绝句·其二
作者：查慎行
朝代：清
体裁：七言绝句

学书远逊王右军，学奕无过王积薪。日长如年大好睡，小技何足劳吾神。
秋杪重至王家营次杨次也壁间韵
作者：查慎行
朝代：清
体裁：七言律诗

十日征程滞故乡，大河西北又严装。千家转徙留三户，万柳荣枯在一霜。断岸无桥频待渡，涸沙有犊尚犁荒。惊心八月归舟路，夜下萑苻百里黄。
秋海棠
作者：查慎行
朝代：清
体裁：七言绝句

小红低映绿窗纱，昨岁开时正别家。白发满头还自笑，塞山六月看秋花。
秋灾行
作者：查慎行
朝代：清
体裁：古风

西流之火方虫虫，兼旬不雨亦不风。先庚后庚凡五伏，秋暑酷于六月中。河流旱乾田拆罅，谁遣天吴来润下。淡塘灌注味作咸，仍恐良苗变枯稼。天乎降割此一方，相怨勿谓民无良。神痁鬼疟何处避，且死那复论流亡。老夫本病在腰腹，不受淫邪外来触。只馀双耳未全聋，忍听村邻百家哭。
秋花
作者：查慎行
朝代：清
体裁：七言绝句

雨后秋花到眼明，閒中扶杖绕阶行。画工那识天然趣，传粉调朱事写生。
种决明
作者：查慎行
朝代：清
体裁：七言绝句

眼昏欲试医治法，庭下朝来种决明。八廓五轮全是障，却思草木养馀生。
种竹
作者：查慎行
朝代：清
体裁：古风

潦退庭宇凉，奇怀赴幽独。规将寻丈地，远景收淇澳。佳人来何方，笑齿瑳冰玉。欣然肯相就，陋室空于谷。上承槐高清，下荫苔嫩绿。未应供客看，或取药我俗。我俗庶可医，斋厨久无肉。
种竹诗四首次晚香长老韵·其一
作者：查慎行
朝代：清
体裁：古风

竹本淇渭材，移根到燕土。有如传衣人，微命丝一缕。买栽当六月，正值濯枝雨。生意盎然回，定僧为起舞。
种竹诗四首次晚香长老韵·其三
作者：查慎行
朝代：清
体裁：古风

袖衔种竹诗，戴笠晨过我。秋凉约往看，我意大肯可。诗好书复佳，展开风满坐。因之悟画理，如对铁钩锁。
种竹诗四首次晚香长老韵·其二
作者：查慎行
朝代：清
体裁：古风

瘦鞭走空庭，无笋可汝口。斋厨贫少味，待得明年否。未订岁寒交，聊充消夏友。青冥长在望，苦节须自守。
种竹诗四首次晚香长老韵·其四
作者：查慎行
朝代：清
体裁：古风

痴人戴凯之，作谱搜方志。欲收山谷产，尽作樊篱寄。寓目何用多，三竿两竿翠。竹如颔此语，为我发清吹。
种芭蕉二绝句·其一
作者：查慎行
朝代：清
体裁：七言绝句

东邻带雨移花本，西舍连泥掘药苗。庭小不曾留隙地，又添墙角一芭蕉。
种芭蕉二绝句·其二
作者：查慎行
朝代：清
体裁：七言绝句

卷心乍展影挼莎，叶叶攒成绿一窠。不为无花偏爱叶，花时长少叶时多。
种菊诗示克建克承两儿时余将往湓城·其一
作者：查慎行
朝代：清
体裁：古风

扰扰十三载，孤踪混泥沙。及归翻苦閒，何以销年华。种菊亦偶尔，惜此径寸芽。春苗不分栽，秋至焉得花。
种菊诗示克建克承两儿时余将往湓城·其二
作者：查慎行
朝代：清
体裁：古风

恶草既亲锄，清泉亦手灌。却将四体勤，觊博两目玩。舍之忽将去，笑别东篱伴。根是老人培，花从汝曹看。
种菜四章·其一
作者：查慎行
朝代：清
体裁：古风

晚豆尚沿篱，秋瓜已除架。畦丁惜地利，菜子及时下。功力积纤毫，滋培仰造化。勾萌达新雨，布绿密无罅。一旬可分莳，半亩不待借。既足散其馀，犹能乞邻舍。
种菜四章·其三
作者：查慎行
朝代：清
体裁：古风

晚菘虽弱植，不怕霜雪加。秋种春可�，盘餐佐贫家。根株谅无几，口腹岂有涯。人间卖菜佣，求益方纷拿。禦冬吾有计，旨蓄良足誇。
种菜四章·其二
作者：查慎行
朝代：清
体裁：古风

灌溉既已勤，其长亦奋迅。窠窠尽发泄，生意不少吝。连朝风日晴，秋蟥忽成阵。洒灰得方法，经验始深信。幸是力能施，何难手除疢。黍苗被虫食，四野年不顺。老圃夺天工，忍饥聊免馑。
种菜四章·其四
作者：查慎行
朝代：清
体裁：古风

杜陵客西川，种艺颇有园。清晨送菜把，乃感地主恩。兹事吾不取，恐为贪夫援。于世苟无求，食力稍自尊。英雄亦如此，无事且闭门。
种藤歌为周桐野前辈赋
作者：查慎行
朝代：清
体裁：古风

吾闻管子云，十年计树木。稍欲望成阴，宁须校迟速。君言美荫贵目前，畴能郁郁待十年。两株柔木手交植，意取引架遮炎天。插竹扶持工乍毕，竛�未骋龙蛇质。绿痕羃作薜荔墙，不与先生障西日。盆池㪺水置广庭，细鳞戢戢多于萍。碧天倒影落万丈，夜久却涵三五星。此间露坐差不恶，翻怕团团叶垂幕。放梢何日过邻家，留待春风看璎珞。
种鱼三亩五亩隁水前溪后溪认得邻庄老树草堂在鹳巢西
作者：查慎行
朝代：清
体裁：七言绝句

白首初辞供奉班，一身那不爱投閒。江湖老伴多星散，知己无如父子间。
科诏
作者：查慎行
朝代：清
体裁：七言绝句

科诏重闻下大廷，匆匆几辈出郊坰。冬烘一老粗知分，閒卧天街阅使星。
秘魔崖古柏长二尺许俗传隋仁寿中卢师手植
作者：查慎行
朝代：清
体裁：古风

连冈东北转，鬼物托幽秘。瞰空飞一片，石缝舒右臂。老鸦衔柏子，偶向骈拇坠。飞泉难仰流，长此挛拳翠。相传阅千载，仅可二尺计。勒龛誇佛力，此语吾所鄙。猥蒙雨露恩，竟负栽培意。儿童斤斧脱，大匠栋梁弃。宁非干霄姿，吁嗟守憔悴。
秦邮舟中纪事
作者：查慎行
朝代：清
体裁：七言律诗

截断湖光别作堤，一条荒影亘虹蜺。居民饱食黄河鲤，客饭愁添浊水泥。不解天心何日转，若论地势向来低。谁怜禹贡扬州域，急挽东流更向西。
秦邮道中
作者：查慎行
朝代：清
体裁：古风

高田半没低田淤，小舟卖藕兼卖鱼。可怜活计堕水底，尽是失业耕田夫。湖波怒齧孤城口，一派萑苻萃渊薮。但望南风长黍苗，不须东岸栽杨柳。
秦邮道中即目
作者：查慎行
朝代：清

不知淫潦啮城根，但看泥沙记水痕。去郭几家犹傍柳，过淮一带已无村。长堤冻裂功难就，浊浪横侵势易奔。贱买河鱼还废箸，此中多少未招魂。
秦邮道中即目
作者：查慎行
朝代：清

不知淫潦啮城根，但看泥沙记水痕。去郭几家犹傍柳？边淮一带已无村。长堤冻裂功难就，浊浪侵南势易奔。贱买河鱼还废箸，此中多少未招魂？
秦邮道中即目
作者：查慎行
朝代：清
体裁：七言律诗

不知淫潦齧城根，但看泥沙记水痕。去郭几家犹傍柳，边淮一带已无村。长堤冻裂功难就，浊浪侵南势易奔。贱买河鱼还废箸，此中多少未招魂。
积翠楼古柏恭次座主宗伯公原韵二章·其一
作者：查慎行
朝代：清
体裁：七言律诗

不知移植是何峰，拔地今成夭矫龙。左纽纹应侪老桧，后凋名许配高松。霜柯荫合乌呈瑞，香叶年深鹿绝踪。独贯四时无改易，自天雨露正浓浓。
积翠楼古柏恭次座主宗伯公原韵二章·其二
作者：查慎行
朝代：清
体裁：七言律诗

苍髯翠甲映于思，不染人间半点埃。自倚孤根坚铁石，对抽双干出楼台。陶家门外新栽柳，王氏庭前手植槐。何似先生扶正直，阶庭成就柏梁材。
移寓后喜魏禹平早过
作者：查慎行
朝代：清
体裁：七言绝句

莞秸庭幽爱客来，篱边一径恰新开。曾经昨日争棋处，拾得花阴堕子回。
移寓城南道院纳凉
作者：查慎行
朝代：清
体裁：七言律诗

不信人间有郁蒸，好风来处晚凉增。满城钟磬初生月，隔水帘栊渐吐灯。书少只宜高阁�，墙低聊当曲栏凭。白须道士休相避，我已身如退院僧。
移寓枣东书屋
作者：查慎行
朝代：清
体裁：七言绝句

一卷新编百首诗，老夫昨日别槐簃。儿童上树鸟乌乐，正是邻墙枣熟时。
移寓次谭萱城给谏韵三首·其一
作者：查慎行
朝代：清
体裁：七言绝句

贪得槐街近作邻，再迁吾意亦逡巡。无端并误将雏燕，一月蘧庐认主人。
移寓次谭萱城给谏韵三首·其三
作者：查慎行
朝代：清
体裁：七言绝句

病夫懒惰朝贪睡，最怕车轮撼竹床。此地市声来较远，轻雷隐隐过邻墙。
移寓次谭萱城给谏韵三首·其二
作者：查慎行
朝代：清
体裁：七言绝句

雁齿檐齐落井湄，清泉飞出起沦漪。辘轳本为浇花设，一折流成洗砚池。
移寓示润木二十韵
作者：查慎行
朝代：清
体裁：五言排律

久客身何着，今来愿始谐。买邻无百笏，僦舍为双槐。迢递连城角，沿洄阻水涯。閒坊声较静，湿地势微洼。东野携家具，西枝寄病骸。未能行蹑屐，那免出传牌。橐俸先期给，铏童冒雨差。无妻中馈缺，与弟入门偕。白木床分设，乌皮几对揩。布衾宽称席，石炭贱踰柴。茶灶商量置，书签整娖排。窗缘丝网扫，池用瓦盆埋。卷幔通巢燕，登柈待食鲑。厨空浮白盏，壁挂踏青鞋。车骑经过阒，风光渐次佳。但教尘隔巷，翻爱草侵阶。击钵旋相和，吹篪分不乖。近宜论洽比，远或召朋侪。汲井昊天寺，买花南市街。经旬许休浣，亦未废清怀。
移居诗为姜西�作
作者：查慎行
朝代：清
体裁：古风

自我来都城，三见君移居。前年街东住，夕阳到庭除。残冬徙巷南，北户风搅�。今临大街西，朝日明窗疏。短生寄长世，天地犹蘧庐。矧乃一榻安，绰绰良有馀。君才本绝代，应召来公车。姓名上史馆，著作登石渠。太仓五升米，既饱同驩娱。漆光拭修髯，外泽中不枯。有时典裘褐，间架如期输。卷轴不用签，错置图与书。偶从移居候，整娖驱蟫鱼。经旬复成堆，零乱巾箱厨。即此见真率，宁能事奔趋。朱门旷荡开，无地置尔躯。请看名山业，终古归绳枢。
移榻自怡园雨后纳凉
作者：查慎行
朝代：清
体裁：七言律诗

水转桥回路几层，此中真可避炎蒸。阴成绕屋三年树，光吐疏篱半夜灯。明月忽随残雨到，微风已作早凉徵。野人惯领田园趣，归梦翻从借榻增。
移馆北门寒夜不寐起来霜月满庭有怀诸弟
作者：查慎行
朝代：清
体裁：古风

寒城宫漏永，孤馆耿无寐。起看残月升，棱棱挟霜气。徘徊夜将半，惜此姜肱被。独客不可为，无端感憔悴。
程松皋得余所寄诗即夕自桐城命驾过皖次东坡喜刘景文至韵
作者：查慎行
朝代：清
体裁：古风

偶然折柬相招呼，起听双鹊鸣庭隅。知君与我不遐弃，古义郑重今人无。肩舆西来二百里，疾足远致两仆夫。款门大笑发狂喜，屐齿忽折行须扶。余头渐添种种发，君颔竞长鬑鬑须。别来三岁遽如许，尚不作达宁非迂。勿嫌江城春已晚，百物生意咸昭苏。梢头红药若有待，含语未吐真名姝。烟花满前太狼籍，风雨赖汝能支吾。有情相对且尽醉，只恐酒醒仍江湖。
程西村以如圃诗索和次原韵
作者：查慎行
朝代：清
体裁：七言律诗

人境何曾碍结庐，一椽朴茂似园居。锄荒自作披榛赋，得法新传种树书。老圃閒谈真可听，比邻初约莫教虚。笑他亭馆多何益，无福能消鼠壤蔬。
窗前荼蘼秋后复发花
作者：查慎行
朝代：清
体裁：七言绝句

自从三月春归后，引蔓抽条渐出墙。但爱秋来有花看，不知中已阅炎凉。
窳轩初夏触景成唫八首·其一
作者：查慎行
朝代：清
体裁：七言绝句

亚檐庭树影初交，坐阅红芳换绿梢。童稚不曾惊鸟雀，将雏时节复来巢。
窳轩初夏触景成唫八首·其七
作者：查慎行
朝代：清
体裁：七言绝句

不待年时夏税期，家家续命望新丝。天移四月为蚕月，故遣缲盆浴茧迟。
窳轩初夏触景成唫八首·其三
作者：查慎行
朝代：清
体裁：七言绝句

荼蘼架与蘠薇楥，比拟同时得两家。别向邻园移月季，一般开作四时花。
窳轩初夏触景成唫八首·其二
作者：查慎行
朝代：清
体裁：七言绝句

插竹缠枝引几竿，诗人游戏出毫端。屈将木本作芍药，抬举草花称牡丹。
窳轩初夏触景成唫八首·其五
作者：查慎行
朝代：清
体裁：七言绝句

箬叶还同鱼子看，个中臭味品题难。閒来翻尽金漳谱，不爱珠兰爱米兰。
窳轩初夏触景成唫八首·其八
作者：查慎行
朝代：清
体裁：七言绝句

梦回明月照梨花，画稿依稀句里誇。辜负主人留望眼，去年白燕傍谁家。
窳轩初夏触景成唫八首·其六
作者：查慎行
朝代：清
体裁：七言绝句

蜂尾穿花但酿甘，人言甘苦两难兼。那知世有黄连蜜，可得中边一味甜。
窳轩初夏触景成唫八首·其四
作者：查慎行
朝代：清
体裁：七言绝句

金鱼苗贮瓦盆间，世界江湖无此宽。一笑贫家供给薄，又因施食减盘餐。
窳轩燕乳六雏中有一白翎者喜赋八韵
作者：查慎行
朝代：清
体裁：五言排律

紫燕家家有，雏生白者稀。自巢居士室，偷学野人衣。玉剪开时见，银钩挂处飞。入群言语似，独立羽毛非。高比鹅翎洁，轻嫌鹤骨肥。华堂输气象，蓬户借光辉。笑我偏留赏，怜渠肯见依。秋期行渐近，春社望重归。
窳轩秋花今年特盛
作者：查慎行
朝代：清
体裁：五言律诗

高沿篱作障，低覆地成茵。草本无非药，秋花不让春。旱乾时适至，浇灌泽惟均。不负栽培意，终归造物仁。
立冬
作者：查慎行
朝代：清
体裁：古风

节候搀暮秋，初阴犹未壮。南檐白日影，入室已一丈。门帘布差密，窗纸油逾亮。坐看佛前香，无风烟缕上。频年远行役，浮气逐尘坱。裘茸插两手，故与严威抗。如今矮屋中，尚欲设屏障。宁非老将至，嗜好改前尚。兴到聊复吟，都忘往来相。
立冬后二夕大雷雨
作者：查慎行
朝代：清
体裁：五言律诗

夏令冬行虐，阴阳变惨舒。虫经坏户后，雷似发声初。窗裂新糊纸，檐鸣暴涨渠。一灯愁不寐，细检五行书。
立冬后二日座主宗伯公偕晚研梅溪枉过村居次日移榻妙果山房再游菩提寺得诗四首·其一
作者：查慎行
朝代：清
体裁：七言律诗

乾鹊声中客款门，画船衔尾泊篱根。扫除黄菊荒芜径，映带丹枫䆉稏村。半月先期传父老，一家喜气到儿孙。海山不尽东南望，登陟应须次第论。
立冬后二日座主宗伯公偕晚研梅溪枉过村居次日移榻妙果山房再游菩提寺得诗四首·其三
作者：查慎行
朝代：清
体裁：七言律诗

招提游更招提宿，四五人添八九人。自有此山无此会，勿论谁主复谁宾。灵泉怪石供幽赏，煦日和风应小春。知是它生缘境在，每逢佳处辄逡巡。
立冬后二日座主宗伯公偕晚研梅溪枉过村居次日移榻妙果山房再游菩提寺得诗四首·其二
作者：查慎行
朝代：清
体裁：七言律诗

桑榆馀煖在田庐，初约重寻幸不虚。行处聚观倾里巷，有时问荅及樵渔。能文客到先投句，好事僧来尽乞书。寄语同朝诸大老，莫将八座傲悬车。
立冬后二日座主宗伯公偕晚研梅溪枉过村居次日移榻妙果山房再游菩提寺得诗四首·其四
作者：查慎行
朝代：清
体裁：七言律诗

流光巳付陶甄外，世味多消朴率中。省对柈筵惭地主，免教冠盖炫邻翁。熊罴起渭嗤何晚，蟋蟀歌唐俭可风。报答朝恩还有处，白头相见祝年丰。
立冬日小饮
作者：查慎行
朝代：清
体裁：古风

枕囊秋夜长，檐齿冬日短。人生如病疟，寒暑递流转。黄叶坠空庭，疾于丸下阪。镜中好颜色，去我不少缓。百念委昨非，一閒就今懒。床头酒新熟，吾量殊易满。小饮即颓然，西窗有馀暖。
立冬日招李少峰偕寓中诸子赏菊限韵二首·其一
作者：查慎行
朝代：清
体裁：五言律诗

自我来居此，真成野老家。编篱分井灶，启户纳烟霞。已涉初冬节，还看九日花。勿辞开口笑，白发斗霜华。
立冬日招李少峰偕寓中诸子赏菊限韵二首·其二
作者：查慎行
朝代：清
体裁：五言律诗

逡巡初有待，烂熳忽齐开。似恋羁人住，兼邀好客来。澹交论臭味，薄设忝尊罍。相劝陶彭泽，能无尽兴回。
立夏前一夕大雷雨宿西山麓
作者：查慎行
朝代：清
体裁：古风

卧闻风雨声，惜此花间路。沙路不成泥，披披晓窗雾。犹嫌入山浅，未到云生处。
立夏前三日集汪寓昭愿学堂兼留别姚天寰顾九恒沈昭嗣陈广陵章岂绩冯文子严定隅及家德尹时余将入燕二首·其一
作者：查慎行
朝代：清
体裁：七言律诗

一棹江城又隔年，春云春树记尊前。故乡乐事留高会，独客关心奈别筵。兴罢艳歌重按拍，酒阑孤月正当天。年来事事输人后，齿序惭居六子先。
立夏前三日集汪寓昭愿学堂兼留别姚天寰顾九恒沈昭嗣陈广陵章岂绩冯文子严定隅及家德尹时余将入燕二首·其二
作者：查慎行
朝代：清
体裁：七言律诗

绿酒红灯促坐深，无多同调况知音。琢磨颇望成全璧，激烈何须到碎琴。起舞自怜中夜影，急觞难缓此时心。软尘十丈骑驴去，怕被人传倚树吟。
立夏日同年顾书宣招陪座主徐公泛舟红桥归憩天宁精舍看牡丹座主有诗恭次原韵
作者：查慎行
朝代：清
体裁：古风

濛濛柳絮风，淡淡樱桃雨。孤城迤逦尽，一水沿洄渡。此都洵繁华，里俗鄙淳素。桥回彩鹢转，石亚朱栏互。何期寂莫游，复此陪杖屦。时来感节物，境往馀诗句。不到今九年，依稀记前路。家家好亭馆，恨不留春住。有如别故人，临去屡回顾。勿嗟春向晚，千载犹晨暮。独喜松柏姿，恍然仙者遇。耆英旧同社，云散星布濩。兴发偶重来，神清独如故。涛江不能限，尘土讵能污。佳景际清和，名花赏修嫭。将车弟子职，绕膝孙曾趣。叩道发群蒙，会心归一悟。哂刘藉糟粕，卑庾工词赋。白日为公长，苍颜为公驻。愿从千日醉，愧托十年树。
立夏日吴山寓楼偕竹垞朱先生及郑息庐马衎斋素村家德尹为樱笋之会竹垞有诗和荅一首
作者：查慎行
朝代：清
体裁：七言律诗

夏木阴中夏日长，小楼西面吸湖光。帘栊昨夜犹春雨，花事今年偶故乡。佳节重逢知几度，白头一笑抵千场。朱樱紫笋家园味，容易山厨得饱尝。
立夏日饮同年李若华无锡学署
作者：查慎行
朝代：清
体裁：五言律诗

剧县疆初割，青毡座尚温。弦歌二三子，诗礼一孤孙。分托同年古，情缘旧雨敦。恰逢樱笋会，款语到黄昏。
立春前一夕小饮西厓寓斋三叠前韵
作者：查慎行
朝代：清
体裁：七言律诗

归休终傍漳南宅，偪仄今充巷北邻。无事不嫌频扣户，坐谈常恐太劳神。灯前对影流连夕，花底开怀准拟春。探借盘筵报佳节，先庚三日午辰寅。
立春前三日南昌李明府送春牛至口占四绝句·其一
作者：查慎行
朝代：清
体裁：七言绝句

满城积雪尚堆堆，半月坚冰未肯开。忽漫雪消冰尽释，门前箫鼓送春来。
立春前三日南昌李明府送春牛至口占四绝句·其三
作者：查慎行
朝代：清
体裁：七言绝句

也拟看春出曳筇，怕人笑我太龙钟。不知柳色东郊路，再得馀年几度逢。
立春前三日南昌李明府送春牛至口占四绝句·其二
作者：查慎行
朝代：清
体裁：七言绝句

青角乌牛白作唇，勾芒中立与鞭春。砚田别有耕犁叟，已是年开八秩人。
立春前三日南昌李明府送春牛至口占四绝句·其四
作者：查慎行
朝代：清
体裁：七言绝句

眼前物换又星移，为报风流邑宰知。印锁未开閒趁取，急传笺递送寒诗。
立春后五日清溪舟中大雪留别谈未庵徐任可十二韵
作者：查慎行
朝代：清
体裁：五言排律

四野云俄合，孤舟冻始消。东风鸣昨夜，大雪洒今朝。邂逅成奇特，斯须破寂寥。连峰胥挺玉，众水毕趋苕。委浪疑铺练，投村误断桥。微嫌经腊少，偏爱入春饶。亚白回梅眼，誇轻斗柳腰。近人何脉脉，随我太飘飘。吟对知才减，寒禁待酒浇。画图愁去国，踪迹笑还朝。莫便欺兰蕙，终须别艾萧。溪山有迷路，长恐失渔樵。
立春日同恺功侍讲作即用敝裘二首韵·其一
作者：查慎行
朝代：清
体裁：七言律诗

土牛寒气渐应捐，犹恋征�未拆绵。东阁探梅还有信，西堂梦草独无缘。春生帝里如相就，老傍侯门越可怜。南去北来成底事，暗消髀肉是今年。
立春日同恺功侍讲作即用敝裘二首韵·其二
作者：查慎行
朝代：清
体裁：七言律诗

逝水流光黯自知，依然一室对乌皮。冰将释砚真吾幸，雪可抟狮任客为。老柳受风终绰约，孤松经冻太离披。诗从鍊后锋铓出，正要旁人摘小疵。
立春日张梅麓前辈招饮云麓堂
作者：查慎行
朝代：清
体裁：七言律诗

仙蓂五叶撰良辰，昼绣还乡恰及春。海内久推黄发老，堂中犹侍白头亲。金花彩胜随年换，银烛华灯照座新。今夕从君论出处，始知天地有完人。
立春日杨东崖次前韵四首属余再叠·其一
作者：查慎行
朝代：清
体裁：七言绝句

败笔丛书拥作堆，閒门除雪径初开。村夫子舍了无事，大似残冬放学来。
立春日杨东崖次前韵四首属余再叠·其三
作者：查慎行
朝代：清
体裁：七言绝句

支扉不出废支筇，随分邻沽呷两钟。细检历元重记日，立春甲子几曾逢。
立春日杨东崖次前韵四首属余再叠·其二
作者：查慎行
朝代：清
体裁：七言绝句

风光剑首剧吹唇，白发平分一半春。三十五年真大梦，陈人犹自作劳人。
立春日杨东崖次前韵四首属余再叠·其四
作者：查慎行
朝代：清
体裁：七言绝句

击钵声中漏乍移，灯花未卜已先知。打乖近得尧夫诀，传取羊何论卷诗。
立秋
作者：查慎行
朝代：清
体裁：五言律诗

半年分节序，两月度炎曦。天到凉生候，人如病起时。斩藤苏老树，引蔓上枯篱。稍悟栽培理，劳生未敢辞。
立秋前一夕匠门席上作
作者：查慎行
朝代：清
体裁：七言律诗

此会循环忽五年，老于交谊倍依然。何曾清景辜风月，又听商声入管弦。齿序惭余居客右，诗成君肯让谁先。眼前看是寻常事，或有人从异日传。
立秋前一日冯卯君同年招游樵沙道院
作者：查慎行
朝代：清
体裁：古风

抱痾倏半载，閒居治幽忧。故人怜我衰，招赴城南游。樵沙古道观，风气清浏浏。东南烟霭交，野色翠若浮。短墙俯而瞰，下有瓜芋畴。入门树干霄，桧柏榆槐楸。凉蝉一声嘒，天地飒以秋。微飔自北来，大火方西流。谈谐杂坐卧，几席兼衾裯。豆笾既静嘉，旨酒亦思柔。二冯乃旧好，施唐洵良俦。儿孙胥在眼，弟侄互劝酬。置我于其间，颓然一白头。主人谊良厚，欲起每被留。试问势利交，有此挚性不。浮云翳空虚，聚散岂自由。且为六时乐，用豁穷年愁。
立秋叠前韵用唐窦常诗作起句
作者：查慎行
朝代：清
体裁：七言律诗

算老重经癸已年，况逢秋至转凄然。露瀼梧径萧萧叶，雨上琴床缓缓弦。万事蹉跎羊视后，一帆迢递雁争先。候门知有儿孙在，乌鹊连朝喜浪传。
立秋后一日召游行宫后苑赐宴恭纪十二首·其一
作者：查慎行
朝代：清
体裁：七言绝句

银河西绕翠微冈，紫界东连宛转墙。一片楼台先入望，蓬瀛遥在水中央。
立秋后一日召游行宫后苑赐宴恭纪十二首·其七
作者：查慎行
朝代：清
体裁：七言绝句

带峰傍石布芳筵，夹岸铿锵奏管弦。山水清音消不得，况从天上听钧天。
立秋后一日召游行宫后苑赐宴恭纪十二首·其三
作者：查慎行
朝代：清
体裁：七言绝句

神川过雨气�濛，沙土无痕井脉通。欲识泉源深几许，辘轳声转白云中。
立秋后一日召游行宫后苑赐宴恭纪十二首·其九
作者：查慎行
朝代：清
体裁：七言绝句

插架排签满禁林，御床左右列森森。行宫仍是图书府，清暑时时惜寸阴。
立秋后一日召游行宫后苑赐宴恭纪十二首·其二
作者：查慎行
朝代：清
体裁：七言绝句

天然图画引跻攀，尽出宸衷指点间。岩壑不须多架搆，下因流水上因山。
立秋后一日召游行宫后苑赐宴恭纪十二首·其五
作者：查慎行
朝代：清
体裁：七言绝句

煌煌禁扁丽中天，楹帖分题两两悬。万丈光芒争耀眼，不知旁有好山川。
立秋后一日召游行宫后苑赐宴恭纪十二首·其八
作者：查慎行
朝代：清
体裁：七言绝句

一道清流合两河，酾渠中有半开荷。分明太液池边种，重沐天家万里波。
立秋后一日召游行宫后苑赐宴恭纪十二首·其六
作者：查慎行
朝代：清
体裁：七言绝句

松鹤阴从积翠生，泉萝烟月一时清。每经御墨留题处，记得旃檀别殿名。
立秋后一日召游行宫后苑赐宴恭纪十二首·其十
作者：查慎行
朝代：清
体裁：七言绝句

水精帘幕绿莎茵，行过星桥别有津。除却浇花无汎扫，就中何处著纤尘。
立秋后一日召游行宫后苑赐宴恭纪十二首·其十一
作者：查慎行
朝代：清
体裁：七言绝句

叠砌平阶茁露芽，近看如锦远如霞。塞垣小草生何幸，开作长春苑里花。
立秋后一日召游行宫后苑赐宴恭纪十二首·其十二
作者：查慎行
朝代：清
体裁：七言绝句

华貂环座尽公侯，特许词臣与宴游。满引金樽歌既醉，谢恩齐上木兰舟。
立秋后一日召游行宫后苑赐宴恭纪十二首·其四
作者：查慎行
朝代：清
体裁：七言绝句

坡陀几曲接矾头，渐入仙源径渐幽。忽漫孤云生两角，小栏低槛尽如楼。
立秋后七日偕周桐野宫恕堂钱絅庵张日容缪湘芷林鹿原顾侠君郭双村家查浦润木两弟再集樵沙道院用白香山游开元观韵
作者：查慎行
朝代：清
体裁：古风

未忍别朋友，乃如恋京师。循环互主宾，荏苒淹岁时。自我为此会，四三年于兹。中间小聚散，比复相追随。心閒耳目清，地旷花卉滋。手携白藤杖，笑倚青松枝。林风有馀凉，襟袂快一披。蓐收鞭白日，西走不稍迟。顾惟衰病身，乞归行有期。但恐出处迹，从今遂参差。兄弟幸无远，群公莫告疲。聊希达士达，仰托知音知。
立秋后三日匠门家集梨园为胜会再邀余入座四叠前韵
作者：查慎行
朝代：清
体裁：七言律诗

夜似长年日小年，逢场何忍独醒然。野王岸上停三弄，司马江头辍四弦。月里霓裳听乍彻，座中白发感尤先。梨园法曲皆供奉，或恐人间是别传。
立秋后四日得雨喜叠前韵
作者：查慎行
朝代：清
体裁：古风

雷鞭起龙蛰，电火林欲燔。急雨随秋来，沛然涤焦原。出高而施下，天泽殊泉源。顿令赤埴坟，化作涂泥浑。物情俄顷变，判若王孙猿。向来沸蜩螗，阒寂无一存。鸡犬声逾静，羊牛亦归村。但见蓑笠翁，倚杖临柴门。浊酒贳邻曲，农谈慰田园。檐低剧投蜺，海近疑徙鲲。汲妇免抱瓮，浴童喜倾盆。西成即未知，姑以目睫论。良苗与秕稗，各被沾濡恩。我亦领新凉，诗笔聊复援。閒庭有花木，枝叶为翩翻。
立秋夜彭泽舟中
作者：查慎行
朝代：清
体裁：五言律诗

斗柄转城头，江声健入秋。若逢明月夜，应作小孤游。水栅依茆屋，风帆带荻洲。半年迁客梦，星露警扁舟。
立秋夜泊召伯㻖热极竟夕不成寐
作者：查慎行
朝代：清
体裁：七言绝句

直从日落风生后，坐到星稀月淡时。芦荻滩头秋气味，一年今夜最先知。
立秋夜雨晨起纳凉
作者：查慎行
朝代：清
体裁：古风

飞雨洒然过，小窗残月明。微风动秋意，草木为先声。故人何方来，一笑披衣迎。端能起我懒，天地非无情。取用及须臾，寸怀良已盈。兹晨不两旦，莫负鸡三鸣。
立秋日喜霁同九恒早过西厓是夕再同九恒西厓饮康饴寓用立秋二字各赋二首·其一
作者：查慎行
朝代：清
体裁：古风

呼群起我早，赴约如请急。逢君下直归，竟坐不暇揖。檐飞报晴鹊，袖出苦雨什。日薄风进凉，林深气流湿。竹尾亦翛然，清如小童立。浮生知几见，佳节岂频集。官况尚宜閒，旅怀何汲汲。莼鲈殊有味，归去吾犹及。
立秋日喜霁同九恒早过西厓是夕再同九恒西厓饮康饴寓用立秋二字各赋二首·其二
作者：查慎行
朝代：清
体裁：古风

去岁秋大雨，湖洪发龙湫。寻君湖上庄，风灯飐渔舟。得官岂不好，坐失家山游。居邻汤给事，邸舍相绸缪。落魄两酒徒，无端并淹留。汲井濯我足，呼酒浇我喉。举头见秋河，大火方西流。流光遽如许，不醉当何求。
立秋日陈南麓都谏招集挂云书屋
作者：查慎行
朝代：清
体裁：七言律诗

老树苍藤捲幔秋，旁添篱落缀牵牛。邻沽满眼分清浊，谏纸开箱给唱酬。小榻迎凉仍北向，斜阳如火又西流。谁能不领园林趣，每到君家爱少留。
立秋日马寒中素村见过
作者：查慎行
朝代：清
体裁：五言律诗

好友兼秋到，新凉似病馀。数茎添白发，一梦过红蕖。自笑贫逾甚，翻怜迹未疏。盘餐论后约，手自种园蔬。
章江舟次送李斯年赴湖南幕府二首·其一
作者：查慎行
朝代：清
体裁：七言绝句

同学纷纷起布衣，文章声价剩珠玑。怪来五十高常侍，犹自随人侧翅飞。
章江舟次送李斯年赴湖南幕府二首·其二
作者：查慎行
朝代：清
体裁：七言绝句

潇湘归棹我匆匆，重到如君又不同。若对乱前谈乱后，不知谁识李元忠。
端午日西苑赐馔恭纪
作者：查慎行
朝代：清
体裁：五言律诗

天上天中节，初晴景物鲜。榴含将放蕊，叶拥未开莲。菰黍萦宫线，蒲觞撤御筵。恩波真不浅，长傍凤池边。
端阳前二日初食荔支戏寄德尹时弟在兰州二首·其一
作者：查慎行
朝代：清
体裁：七言绝句

荔子初红到福州，绛囊欲擘已涎流。阿频来往如相避，笑掷闽南一度游。
端阳前二日初食荔支戏寄德尹时弟在兰州二首·其二
作者：查慎行
朝代：清
体裁：七言绝句

方红陈紫价争高，次第行将饫老饕。直作冲炎吾得计，西游终不羡蒲桃。
端阳前二日游北兰寺四首时李旸谷挈榼小饮列岫亭叶素我尊闻侄桢儿俱在座·其一
作者：查慎行
朝代：清
体裁：七言绝句

北兰寺在沙城北，旁置孤亭缥缈间。碧树阴交三面暗，独留一面对西山。
端阳前二日游北兰寺四首时李旸谷挈榼小饮列岫亭叶素我尊闻侄桢儿俱在座·其三
作者：查慎行
朝代：清
体裁：七言绝句

若将世法苦相绳，何地能容世外僧。来往风流今已矣，居人犹说宋中丞。
端阳前二日游北兰寺四首时李旸谷挈榼小饮列岫亭叶素我尊闻侄桢儿俱在座·其二
作者：查慎行
朝代：清
体裁：七言绝句

彩旗画鼓沸中流，想像蛟龙昼出游。今日无人观竞渡，去年此地有沉舟。
端阳前二日游北兰寺四首时李旸谷挈榼小饮列岫亭叶素我尊闻侄桢儿俱在座·其四
作者：查慎行
朝代：清
体裁：七言绝句

元气茫茫散不收，尊前聊记五人游。衰年未必能重到，更为斜阳作少留。
端阳前二日薄勺庭招诸同年集王园芍药花下
作者：查慎行
朝代：清
体裁：七言律诗

绿阴十里丰台路，来趁名园芍药期。良会转怜经岁少，好花偏爱闰年迟。江郎一梦才输锦，小杜三生鬓有丝。珍重故人尊酒意，将归时节咏将离。
端阳后一日同人集朱竹垞表兄斋分韵
作者：查慎行
朝代：清
体裁：六言诗

爱君庭户清绝，比似长松夏寒。荷柄香含风幔，樱珠红吐冰盘。间人不妨斗酒，乐事无如去官。同是江湖倦翼，可怜萍聚长安。
端阳后四日盆荷花
作者：查慎行
朝代：清
体裁：七言绝句

老夫生日才过二，又向花前引一杯。合被儿童传好语，去年六月未曾开。
竹垞招游白云观同钱鸥舫王令贻魏水村严宝仍吴震一分韵二首·其一
作者：查慎行
朝代：清
体裁：五言律诗

沙晴冬候暖，古观晚苍凉。一径踏残叶，半庭馀夕阳。泥封丹灶合，石护醮坛方。华表依稀似，蓬莱是故乡。
竹垞招游白云观同钱鸥舫王令贻魏水村严宝仍吴震一分韵二首·其二
作者：查慎行
朝代：清
体裁：五言律诗

燕丘吾旧到，逐伴记新春。羽帐千年蜕，虚堂四壁尘。名山游已晚，遗迹访初真。欲补儒仙传，欣逢好事人。
竹崎关
作者：查慎行
朝代：清
体裁：六言诗

佛桑花根犬吠，龙眼枝头鸟鸣。渐觉山平水远，邮签报近榕城。
竹溪书屋为又微声山两侄赋三首·其一
作者：查慎行
朝代：清
体裁：七言绝句

竹柏阴交槐柳阴，疏篱一带棘除针。自从新改桥边路，大费花时曲折寻。
竹溪书屋为又微声山两侄赋三首·其三
作者：查慎行
朝代：清
体裁：七言绝句

夕火晨香共一龛，閒随清磬出花南。居人尽识藏书处，碧藓苍藤白石庵。
竹溪书屋为又微声山两侄赋三首·其二
作者：查慎行
朝代：清
体裁：七言绝句

记得当时丱角游，书声爱听出林丘。两家前辈多凋谢，又对儿孙感白头。
第七孙生戏作洗儿诗
作者：查慎行
朝代：清
体裁：七言绝句

家门为祖难辞老，人世生男不厌多。祝汝长成无别法，小名端合唤僧哥。
第六孙生
作者：查慎行
朝代：清
体裁：五言律诗

东吴方丧子，次息又添孙。歌哭于斯室，兴衰视此门。家贫宁计口，客至且浮尊。敢料成童日，吾犹月告存。
答娄东曾兰坡次唐实君考功扇头旧韵
作者：查慎行
朝代：清
体裁：七言律诗

唐庚吴质并词坛，珂里流风尚未残。白发江湖稀老伴，青韶朋旧半高官。千金买赋愁何益，二顷求田计果难。惭愧新篇谬推毂，故应仍作布衣看。
答施自勖
作者：查慎行
朝代：清
体裁：五言律诗

才子生同邑，陈人喜得朋。每蒙诗见及，秪觉愧难胜。薄俗馀孤赏，虚怀去一矜。好传横浦集，彦质有云仍。
答汤硕人见投三章次原韵·其一
作者：查慎行
朝代：清
体裁：五言律诗

南丰汤仲子，投我好篇章。世讲久弥笃，交情淡故长。探怀馀漫刺，入坐接清光。翻惜相逢晚，须眉各老苍。
答汤硕人见投三章次原韵·其三
作者：查慎行
朝代：清
体裁：五言律诗

世味酸咸外，才名出处中。追游怜雨散，持论戒雷同。冉冉年垂暮，栖栖道岂穷。数行相慰藉，别后见深衷。
答汤硕人见投三章次原韵·其二
作者：查慎行
朝代：清
体裁：五言律诗

此地论文献，君家一老泉。富留书万卷，贫守屋三椽。宦业乡人讳，儒风令子传。沧桑多少事，援笔意茫然。
答赵蒙泉别后见寄之作
作者：查慎行
朝代：清
体裁：古风

赵壹岂穷人，文章天下冠。成名陷罗网，识字召忧患。平生师友间，慷慨赴急难。一机骇初发，二事将并案。只手探沸羹，孱躯分糜烂。欲知气难夺，正赖神不乱。戴盆却望天，画地讵宜犴。洎乎冤得白，重以谗被间。幸免输鬼薪，谁堪读城旦。先生鲜蓄怒，一笑春冰泮。脱身梏拲中，去国等流窜。疲驴入京洛，旅食年频换。囊中绿绮琴，焦尾实经爨。知音世不乏，听者每三叹。捷径有争先，陈人尚鱼贯。空持鲁褒论，孰下干木判。遇我夙怀倾，招呼诗酒伴。贫交无强合，失意多聚散。老泪落河桥，离愁渺云汉。残秋滞梁宋，仰视南飞雁。寄我别来诗，开函一肠断。君心人尽谅，踪迹聊羁绊。出语忌孤高，时情伺讥讪。
答钱塘周少穆次来韵
作者：查慎行
朝代：清
体裁：古风

种稻恒苦迟，艺稷恒望早。芝兰失所植，孰辨二芳草。毛羽性或殊，鹢飞让鸿矫。浮沉视水族，蘋也要非藻。眼前具物理，岂必事遐讨。彼昏有不知，醉梦堕茫渺。周生湖山彦，誉擅东南宝。猥蒙谦谦怀，枉讯及羸老。我初壮失学，馀愧时满抱。响应失宫商，鼓钟虚击考。窃闻立言义，作者务根道。与子古为期，摩苍还汎浩。
箭孔滩
作者：查慎行
朝代：清
体裁：古风

铜牙发利矢，未足喻其急。小舟欲穿针孔入，石梯倒行三十级。强弓寸寸弯不得，羿壳不中嗟何及，束手号天天雨泣。
篁步
作者：查慎行
朝代：清
体裁：五言律诗

百折金川水，东流下石门。碓床声不断，炭坞气长昏。小屋棕榈岸，疏篱橘柚村。荔支方入贡，剩尔未移根。
籴米
作者：查慎行
朝代：清
体裁：五言律诗

官罢无祠禄，家贫斗石艰。致炊谁巧手，欲乞我惭颜。悬釜三秋后，倾囊一饱间。瓶罂防鼠窃，莫笑老夫悭。
素村写山林一幅见贻戏题一绝
作者：查慎行
朝代：清
体裁：七言绝句

墨含烟雨笔生风，妙处居然夺化工。如此溪山留不住，又看君入簿书丛。
紫沧同年出示百声诗凡天壤间有声之物无不入其牢笼和之不胜和也冬至日独直西苑心有所会偶拈四题兼寄灵隐谛辉高旻湘雨两禅师亦属并和·其三
作者：查慎行
朝代：清
体裁：七言律诗

缘木求鱼又一奇，巧将法器付雕师。空虚自与敲铿应，缓急都于梵呗宜。响入松涛疑掉尾，枯逃世网赖犍椎。凭谁悟彻前尘事，身是他山啄木枝。
紫沧同年出示百声诗凡天壤间有声之物无不入其牢笼和之不胜和也冬至日独直西苑心有所会偶拈四题兼寄灵隐谛辉高旻湘雨两禅师亦属并和·其二
作者：查慎行
朝代：清
体裁：七言律诗

范金琢玉记同编，古制难从磬氏传。小雨泠泠晨洒竹，孤灯袅袅夜浮烟。军持老衲腰同折，香积空厨室并悬。最忆山堂秋讲罢，一声清彻似巴蝉。
紫沧同年出示百声诗凡天壤间有声之物无不入其牢笼和之不胜和也冬至日独直西苑心有所会偶拈四题兼寄灵隐谛辉高旻湘雨两禅师亦属并和·其四
作者：查慎行
朝代：清
体裁：七言律诗

三灾蓦过昼沈沈，窣堵波高兰若深。已向池中悬倒影，又从天半落清音。石如解听无生话，风岂能摇久定心。若问此声何起灭，本来无缝杳难寻。
紫溪道中二首·其一
作者：查慎行
朝代：清
体裁：七言绝句

去城渐远渐青葱，画里溪桥曲折通。无有一村无好树，歇凉人在小亭中。
紫溪道中二首·其二
作者：查慎行
朝代：清
体裁：七言绝句

垒土层层势就低，石田如罫岸如梯。清泉尽是秧针水，直到山根始作溪。
红娘子·咏双头桃实戏次沈房仲原韵
作者：查慎行
朝代：清
体裁：词

移自仙源口。可爱亲栽否。靧面儿郎，同根姊妹，结成嘉耦。最怜渠、从小便相随，到齐眉眉寿。未必家家有。且喜年年又。肯被莺含，怕教鹦啄，忍同瓜剖。好留将、心里两人人，试谁堪耐久。
红林桥
作者：查慎行
朝代：清
体裁：古风

山花不知名，山鸟多聚族。深村窅然入，树影散晴旭。人家石桥边，共吸一溪渌。年丰旅食贱，市远无鱼肉。但觉松毛香，茅檐烧笋熟。
红桥即事
作者：查慎行
朝代：清
体裁：七言绝句

对门杨柳惯藏鸦，斑竹篱前姊妹花。十里珠帘消不得，扇纨风起客思家。
红花埠至曹村四十里间桃李夹路
作者：查慎行
朝代：清
体裁：古风

遥林春鸟啼，客枕促晨起。有村有园圃，无处无桃李。烟气薄花光，迷濛四十里。方当鞍马倦，忽值风日美。欲去转踌蹰，北行恐无此。
红花埠遇雪
作者：查慎行
朝代：清
体裁：七言律诗

记得芳时几度经，冲寒明发又郯城。桥边雪意诗催就，须上冰花气结成。堠馆迎来风北向，乡程让与雁南征。敝裘或有天怜分，只费残冬半月晴。
经周濂溪先生废祠
作者：查慎行
朝代：清
体裁：古风

尼山大圣人，重去父母邦。人情非得已，孰肯违故常。先生少而孤，依舅居丹阳。母殁即葬此，后乃官南康。官贫久不归，迁柩于九江。仁心重庐墓，卜筑匡山傍。托名寓濂溪，中岂忘故乡。同时往还辈，无若苏与黄。犹不谅此意，作诗徒誇扬。我来千载后，拜公谒祠堂。荒畦被秋禾，四野烟茫茫。湓城贤太守，为政持大纲。度地面三峰，种莲池中央。煌煌谥告石，举废今方将。愿备洒扫人，幸勿挥门墙。
绣山岩
作者：查慎行
朝代：清

过尽顽疆乱石堆，绣山一穴忽天开。明知不是秦人洞，容得渔舟日往事。
续咏庭前花草四章·其一
作者：查慎行
朝代：清
体裁：古风

木槿日及花，难开易憔悴。人情无久暂，枯菀适时至。敷条自仲夏，荏苒杂秋卉。老人齿发衰，阅世殊少味。炎凉等晨暮，草草寓生意。
续咏庭前花草四章·其三
作者：查慎行
朝代：清
体裁：古风

海棠以秋名，应候开最早。媚人取颜色，娟秀亦自好。大叶承绿盘，幽芳出红褓。亭亭矜独艳，脉脉视群槁。春为耀眼花，秋作断肠草。寄语赏花人，千金须善宝。
续咏庭前花草四章·其二
作者：查慎行
朝代：清
体裁：古风

江南第一花，得名独因蕊。金方秉正色，厥白孰与比。爱其玉无瑕，持以配君子。终焉忌太洁，采摘从此始。莫上美人头，膏油能污尔。
续咏庭前花草四章·其四
作者：查慎行
朝代：清
体裁：古风

高梧叶旋殒，苦竹岁不实。九苞凤德衰，坠地尚仙质。翩翾宜具体，五綵烂初日。俗眼视如蓬，纷纷难致诘。称呼随世变，爱惜从缘结。谁知好女花，可入毗耶室。
绮罗香·南州官舍风雨连朝履安叔索题词稿
作者：查慎行
朝代：清
体裁：词

零雨西山，断云南浦，缥缈愁城谁筑。一卷新词，手写乌丝十幅。喜秾婉、渐近梅溪，论清丽、宁输竹屋。最苦是、花落江天，此时相对却慵读。幢幢孤馆残烛。正赪鳞苍翼，望极遥目。小立东风，只唱旧时歌曲。槁砧恨、委浪萍轻，翠袖怨、出山泉浊。而今恁、一句都无，断肠难再续。
绮罗香·橙
作者：查慎行
朝代：清
体裁：词

翠浅疑流，黄娇欲滴，屡报新霜番次。颗颗低垂，叶底微窥密刺。记小庭、细雨初移，是篱落、年时秋尾。似蓬莱、金醴嫌酸，清泉簌簌已流齿。凭阑几遍细数，自攀条摘后，枝头剩几。佳客重来，取给犹烦一二。捣金齑、风味攒眉，散绿雾、清香绕指。乞人前、橘样偷藏，团圞怀袖里。
绮罗香·红叶用玉田旧韵
作者：查慎行
朝代：清
体裁：词

丛菊篱荒，茱萸沜冷，渐老红颜谁主。派别丹黄，不上青枫图谱。任赛过、二月花时，浑难恋、霜条霞缕。向枝头、添阵寒鸦，自随流水杳然去。去也去也何处，曾博几人怜惜，几回题句。醉面微酡，有客暗嗟迟暮。指隔岸、卖酒旗边，是昨岁、登高旧路。听穿林、风已萧萧，可堪还夹雨。
绮雍香·署庭七夕桂花盛放
作者：查慎行
朝代：清
体裁：词

风色回条，露华流叶，花候炎方特早。小院飘香，及取火流星晓。凭玉兔、半面催开，喜金粟、一枝预报。是吴刚、妙手移栽，流黄恰映锦机巧。高榆天上历历，比人间丛树，凉意多少。顾影婆娑，待月圆时也好。想姮娥、不耐清寒，步罗袜、盈盈先到。便从今、暗数三开，孤芳犹未老。
维扬谈褅初亡兄韬荒婿也今来就婚投诗见赠感赋一首
作者：查慎行
朝代：清
体裁：五言律诗

吾嫂持门户，吾兄肉已寒。梦为云聚散，愁见月团圞。得婿如君少，为甥似舅难。十年存殁泪，相对不禁弹。
绿头鸭·听任小史唱提水调其声婉转幽咽相传明沐国公缜滇时宫人所歌者
作者：查慎行
朝代：清
体裁：词

面如花，画图楼阁神仙。入侯门、琵琶偷学，未登狎客红筵。辘轳长、胭脂井浅，别翻新调鹧鸪天。三百年来，故宫幽怨，此声今被僰僮传。似花底、雏莺调舌，娇小又清圆。歌头转、一丝风细，袅断还联。问人间、几回曾听，哀弹不用么弦。便司空、向来见惯，也同司马泪潸然。我亦无端，为伊肠断，凄凉何况馆娃年。杯阑后、曲终夜半，风雨到灯前。疑有个、人儿拥髻，愁对伶玄。
绿波亭
作者：查慎行
朝代：清
体裁：七言绝句

爱山爱水成吾癖，一笑艰辛亦饱经。虎舌龙牙初脱险，又题诗上绿波亭。
罗旧驿
作者：查慎行
朝代：清
体裁：七言律诗

阳明旧日留诗地，我到偏伤乱后情。浅草平陂荒徼路，残阳小驿铺司城。西征将帅犹坚壁，南牧牛羊各占营。此日蛮人皆佩犊，不烦布谷苦催耕。
罗浮五色蝶院长属赋
作者：查慎行
朝代：清
体裁：七言律诗

我爱罗浮双凤子，碧纱笼出看分明。别从花底留仙种，不向林间斗化生。庄叟梦中浑未识，滕王图上总难名。秪疑园客蚕为茧，五色抽丝绣得成。
署庭蓄锦鸡且一年朝来忽飞去恒斋有诗属和
作者：查慎行
朝代：清
体裁：七言律诗

为尔无端惜剪刀，养成六翮竟如逃。啄馀香稻新抛粒，收得雕笼旧落毛。群入家鸡终不乱，飞随野鹤便能高。人间是处多罗毕，文绣深林好自韬。
羊城元日试笔戏呈中丞公
作者：查慎行
朝代：清
体裁：七言律诗

风光六十九回新，老客殊方愧此身。残腊雪消正月暖，闰年历报两头春。沧溟出日长先旦，斗极移杓又指寅。听说官清民乐业，便思长作岭南人。
羊太傅故里
作者：查慎行
朝代：清
体裁：五言律诗

班书源可考，系出泰山羊。世已经千载，魂应恋故乡。功名论际会，氏族阅兴亡。岘首沈碑后，何须感叹长。
羊流店
作者：查慎行
朝代：清
体裁：七言绝句

岘首沉碑事渺茫，空传有泪堕襄阳。居人自重羊公里，未必英雄恋故乡。
羚羊峡
作者：查慎行
朝代：清
体裁：古风

两崖挂群龙，下饮一江水。水穷山忽住，水转山复起。草木所不生，石顽尽横理。惟闻䨧猿叫，杳杳云雾里。
翁康饴寓斋看芍药分韵得面字
作者：查慎行
朝代：清
体裁：古风

都城洵繁华，物色互矜衒。丰台红芍药，千�开芳甸。嗟尔本名花，因多乃致贱。半开遭夭阏，不许游人看。却被卖菜佣，顷筐杂藜苋。根株两相失，本性须臾变。相逢衢陌中，识者为一泫。翁生官户部，邸舍如邮传。近移槐树街，意取买花便。连车载兼土，爱护同婉娈。小雨为扶头，清泉与靧面。瓦盆三十六，手自摩挲遍。亚窗斑竹栏，步障青油绢。花如感知遇，烂熳答深眷。其大比盘盂，或欹学团扇。高低随所主，向背视所恋。负恃各争妍，谁能分最殿。岂无一尊酒，就汝谐终宴。未免为红筵，经营好肴籑。书生例贪啬，耳目有歆羡。学道吾未能，纷华易交战。有情且相对，即事惊稀见。绝胜洛阳园，花时闭深院。
翁萝轩为西厓画柳舍渔庄图有诗索和次韵三首·其一
作者：查慎行
朝代：清
体裁：五言律诗

缥缈虚无外，空明荡漾前。何从分笔墨，直是散云烟。诗好原通画，神清果得仙。渔村杨柳岸，放眼即湖天。
翁萝轩为西厓画柳舍渔庄图有诗索和次韵三首·其三
作者：查慎行
朝代：清
体裁：五言律诗

归宿知何地，披图大可寻。冷官疏热客，老境炯初心。重碧千层浪，遥青一寸岑。箧中无长物，终不羡籯金。
翁萝轩为西厓画柳舍渔庄图有诗索和次韵三首·其二
作者：查慎行
朝代：清
体裁：五言律诗

宛转桥临渚，参差树隐庄。棹应迷客入，车或遣儿将。命意何潇洒，为期但渺茫。两三垂白叟，篝火话溪堂。
翁萝轩札来约为西湖之游以诗作答
作者：查慎行
朝代：清
体裁：五言律诗

故人传尺素，春事满湖塘。柳外移歌席，花边系画航。胜游怜我懒，后会斗谁彊。留待登高候，相寻醉鹤觞。
翠楼吟·蝉
作者：查慎行
朝代：清
体裁：词

密柳河桥，疏桐院落，阴阴几处同起。身轻容易托，也还恋、故园清庇。萧然高寄。奈未稳吟情，何来螗臂。惊飞候、乍移别树，残声犹曳。多事。惯搅闲眠，听雨晴昏晓，更番到耳。日斜楼角外，草草又、催将秋意。风襟露思。诉不了清空，凉暄略记。且休把、冠緌鬓翼，依稀拟似。
老人夜卧患足冷以锡为壶贮热汤二三升许纳被窝中资其馀温可以达旦俗名汤婆子宋王晦叔有咏脚婆诗黄山谷诗中所云暖足瓶即此也冬来用之甚适戏赠以诗
作者：查慎行
朝代：清
体裁：古风

贫家奉身薄，外物罕所需。独宿踰十年，布衾温有馀。匡床劣容足，伸缩颇自如。冬来忽畏寒，始叹气血枯。虽无重膇疾，未免愁挛拘。何法能疗之，范锡成圜模。形如大口盎，又若平底盂。口大有受理，底平无覆虞。沸汤贮三升，脱袜加双趺。居然似踵息，阳气回徐徐。岂徒活筋骸，渐尔柔肌肤。宵卧可达晓，晨眠容及晡。我欲老是乡，是乡胜华胥。既非燕玉比，且与渥朴殊。醉醒惟独觉，冷暖宁关渠。婆兮古所名，聊作尔汝呼。无情亦无想，老妇得老夫。
老仆东归寄慰德尹兼示润木
作者：查慎行
朝代：清
体裁：古风

迢迢万里途，莽莽三岁隔。离悰兼旅况，杂沓难并释。欲宽居者情，聊纪独行迹。前年远辞家，荆南事挟策。中丞天下贤，谒入容揖客。宾徒车服盛，中有麻衣雪。偪腊踰洞庭，羽毛风瘆□。武陵一春住，山水爱澄碧。寻僧就閒暇，横草应烦剧。随师赴辰沅，跋涉邻殒摵。麻阳三挂帆，铜仁双著屐。前军潕阳战，破竹势深入。偪腊抵贵阳，孤城如破驿。荒署瓦仅存，窗户悉颓拆。移时开敝箧，稍稍置砚席。主人况巨才，手自树英烈。蜡丸刺闺至，文案日几尺。岑范愧幕僚，但坐看擘画。迩者西征将，继被中旨责。巳合两粤师，咽喉势交扼。滇城久未下，攻守力云竭。师久必屯田，其能悬釜鬲。�僮窜榛莽，废土旷牟麦。即事常踌躇，察眉怆捐瘠。那无一尊酒，排遣就务隙。蛮花非时开，犵鸟乱格磔。穷愁托吟咏，好语慰行役。束縳得蹉跎，年华坐抛掷。忆昨初来时，针孔冒矢石。髑髅委乱草，雾凇杂凝血。马惊忽腾跃，人意一悽切。乱离民命轻，鸡犬等狼籍。仆夫掖我前，惨惨度军栅。回思田园乐，岁晏情逾迫。功名捷径启，大府破常格。我无卜式赀，寸进计斗石。移文累好友，初约背畴昔。全生为门户，识者应见惜。枵然旅橐垂，念尔勤捆摭。家门忝居长，惭愧少擘㩇。子言嫂侄贫，何忍分涓滴。不记少小时，推梨耻割宅。开函见子意，至性生感激。族谱教方衰，锱铢起墙阋。岂知手足恩，具迩异疏逖。即此慰先灵，庶几免离析。草堂父书在，千卷皆手泽。西园梅竹林，十亩错塍陌。得钱了公税，馀用佐菽帛。读书兼治生，生理恒苦窄。吾方逐游惰，勉汝终苦说。长须随我久，懒惰亦成癖。怜渠筋力衰，遣去情脉脉。临发写此诗，万山猿叫夕。
老友张汉瞻自疁城来有诗感旧次韵奉酬
作者：查慎行
朝代：清
体裁：七言律诗

京洛追随不计春，推移俱是两朝人。故交屈指年年减，邸报传闻事事新。居近几家沧海曲，诗留一卷太湖滨。明珠鱼目休论价，草木终缘臭味亲。
老友林同人赠棕竹杖
作者：查慎行
朝代：清
体裁：古风

海山产异竹，厥萌不常有。移君轩墀前，适用非适口。一年长一寸，寸寸累已久。碧玉内坚刚，棕皮外粗丑。寻丈经百年，居然竹中叟。金鸦斸作杖，钜细才可手。下有根生须，上有叶垂帚。故人怜我老，分赠意良厚。衰迟形影孤，配尔如得偶。嘉惠胡敢忘，命之曰执友。
老友王子颖移家沈荡远来为余称寿诗以谢之
作者：查慎行
朝代：清
体裁：七言律诗

太息同侪略丧亡，天留一老作灵光。豪情减后难忘友，宦业贫来易去乡。共研分灯论往事，烹葵剪韭劝馀觞。我如蒲柳君松柏，七十还输八十彊。
老友郑寒村殁后五年其子义门携爱莲画像过余属题得二绝句·其二
作者：查慎行
朝代：清
体裁：七言绝句

更有何人识雅怀，一琴横膝对花开。多惭后死黄山谷，曾见光风霁月来。
老懒吟
作者：查慎行
朝代：清
体裁：七言绝句

筋驽肉缓稽叔夜，齿豁头童韩退之。自分我今兼二者，那将老懒逐儿嬉。
耳聋
作者：查慎行
朝代：清
体裁：五言律诗

五官初废一，万窍为收声。丝竹吾何与，雷霆众自惊。少闻差省事，多笑岂无情。社酒如堪治，明年试听莺。
聊城和座主作
作者：查慎行
朝代：清
体裁：七言绝句

谈笑封侯事不难，西归仍作布衣看。纷纷眼底皆商贾，只是人情恋此官。
聊城舟中再得荆州兄胪唱之信喜叠前韵
作者：查慎行
朝代：清
体裁：七言律诗

才藻称量去几何，有谁高占五经科。一名纵使输人后，头地终看让尔多。逸足逢时争筑馆，高鸿回首笑张罗。青山憔悴无如仆，破涕犹能击楫歌。
肩舆
作者：查慎行
朝代：清
体裁：五言律诗

礼有扶衰病，吾今释负担。徒行何不可，安坐得毋惭。未免役人力，将何解谑谈。香山援旧例，陋巷得乘篮。
胥口村
作者：查慎行
朝代：清
体裁：五言律诗

玉镜台何处，江形就海低。地平山断续，潮满岸东西。生理渔樵足，人家竹树齐。天涯各风俗，孤客自凄迷。
胥门晓发
作者：查慎行
朝代：清
体裁：古风

月落日未升，大星明一个。舟人贪早起，客子便晨卧。忽闻水气腥，知有渔榔过。
胶山在无锡县东四十里九域志云山南有梁萧侍郎故宅今无可考矣
作者：查慎行
朝代：清
体裁：七言绝句

萧萧雁鹜鸣枯蒲，南朝侍郎宅有无。胶山渐近惠山远，中隔芙蓉一片湖。
脾泄足肿久未愈医云服参则效戏答之
作者：查慎行
朝代：清
体裁：五言律诗

人蔘金比价，盈两十千钱。药灶添新火，斋厨断晚烟。万缘能委运，一事敢祈天。老死寻常事，休教病苦缠。
脾疾戏拈三绝句·其一
作者：查慎行
朝代：清
体裁：五言绝句

思虑出苦吟，伤脾或有之。我作多游戏，脾神应得知。
脾疾戏拈三绝句·其三
作者：查慎行
朝代：清
体裁：五言绝句

血枯六脉微，岂止脾脉弱。世罕老人医，吾其肯试药。
脾疾戏拈三绝句·其二
作者：查慎行
朝代：清
体裁：五言绝句

桃实大于拳，莲实细于乳。吾宁舍其大，则以养脾故。
腊寒
作者：查慎行
朝代：清
体裁：五言律诗

泽国愁冬旱，茅斋闭积阴。腊前雷忽奋，岁杪雪方深。苦竹丛相亚，疏梅冷不禁。负暄宜野老，人有向阳心。
腊月雨
作者：查慎行
朝代：清
体裁：古风

五行递休旺，岁晏阴亢阳。曾是冰霰晨，际兹淫潦妨。一旬恒雨若，物性遂失常。南山慰朝隮，四野烟霾并。百草萋以绿，苔枝竞芬芳。阶前蚯蚓出，檐角春鸠鸣。虹见亦非时，乘机潜发生。顼冥溺厥职，气泄冬不藏。田间一秃翁，所愿歌时康。侧身屋漏底，仰视天茫茫。
腊月雷
作者：查慎行
朝代：清
体裁：古风

天公号令何其乖，夏悭膏泽冬发雷。先期三日础流润，雪候变雨成黄梅。蝼蛄夜啼蚯蚓出，有声来自南山隈。霻霳倒行坤轴裂，霹雳上劈天关开。吾闻宵雅哀十月，矧乃岁莫阴阳催。至尊端拱穆清上，宫府庶事歌康哉。震来虩虩百里尔，特向山谷鸣邅回。陋儒鳃鳃诚过计，误信耳目生疑猜。庶徵休咎岂关汝，一饮且釂消寒杯。
腊梅和中丞公韵
作者：查慎行
朝代：清
体裁：五言律诗

一枝开异域，独秀殿群芳。栀额黄添晕，檀心蜜作香。折应伤岁暮，力欲挽春阳。待共梅花笑，先期耐雪霜。
腰痛自嘲
作者：查慎行
朝代：清
体裁：古风

平生耻折腰，疆直诡自讼。谓从解组后，带眼稍宽纵。宁知患苦缠，百衲斗一缝。向来所受病，及是方觉痛。欠伸两不遂，转侧需仆从。抓搔性复慵，摩拊亦安用。可怜血肉躯，猥与虮虱共。人间十万贯，骑鹤嫌腰重。痛定吾有时，身轻行试凤。
腹痞
作者：查慎行
朝代：清
体裁：五言律诗

本意归田乐，翻将病到家。胸中无垒块，腹内有症瘕。铢两医方误，毫釐砭石差。所忧非性命，衰态自堪嗟。
自中元前出都舟行无诗八月初三夜渡黄河偶尔得句索同年徐贡瑶和
作者：查慎行
朝代：清
体裁：五言律诗

岸塌河身阔，茫茫失旧滩。遥天挂新月，一棹下奔湍。老去才疑尽，穷归兴易阑。诗成聊拨触，坚壁莫旁观。
自书局回寓作
作者：查慎行
朝代：清
体裁：古风

书局限孔严，晨趋事搜讨。归来日云夕，返景在林杪。槐花满中庭，铺积亦复好。小童懒无匹，安坐终日饱。故欲习其勤，时时令汛扫。清风飒然至，叶有先秋槁。颇闻蒙庄言，劳生佚以老。信书乃大缪，自计胡不蚤。
自五月不雨至于六月二首·其一
作者：查慎行
朝代：清
体裁：五言律诗

一月愁霖叹，三旬亢旱忧。云从火山出，溪挟沸汤流。鱼鳖潜无所，蜩螗聒不休。气衰尤怕热，计日望新秋。
自五月不雨至于六月二首·其二
作者：查慎行
朝代：清
体裁：五言律诗

有客京华至，为言赤地同。不成驱鬼魃，兼恐致蝻螽。奠瘗神何定，精诚感或通。仍闻汉廷议，策免到三公。
自入春来往返嘉兴湖州两郡凡六十馀日谷雨后还家花事尽矣
作者：查慎行
朝代：清
体裁：七言绝句

累月扁舟碧水浔，归来三径已春深。楼头一带槎牙树，多为黄鹂换绿阴。
自含鄱岭下东行至蚱蜢岭望大小汉阳诸峰
作者：查慎行
朝代：清
体裁：五言律诗

已近匡南道，纡回下岭行。路寻松鼠迹，山占草虫名。晓露沾衣重，秋风信杖轻。翠屏围合处，遥指仰天坪。
自怡园二十一咏偕西厓前辈赋呈副相揆公 其一 筼筜坞
作者：查慎行
朝代：清
体裁：五言绝句

游人�上尘，马迹门前路。一径转琅玕，苍然三里雾。
自怡园二十一咏偕西厓前辈赋呈副相揆公 其七 北湖
作者：查慎行
朝代：清
体裁：五言绝句

放眼际遥碧，近身叶似舟。鸳鸯最相恋，惊起却回头。
自怡园二十一咏偕西厓前辈赋呈副相揆公 其三 桐华书屋
作者：查慎行
朝代：清
体裁：五言绝句

亭亭百尺枝，下荫一栏翠。童子正开门，桐花风满地。
自怡园二十一咏偕西厓前辈赋呈副相揆公 其九 因旷洲
作者：查慎行
朝代：清
体裁：五言绝句

洲势极空旷，旁分几派江。因添方丈室，面面与开窗。
自怡园二十一咏偕西厓前辈赋呈副相揆公 其二 双竹廊
作者：查慎行
朝代：清
体裁：五言绝句

七松少傅宅，五柳徵君屋。输此十步廊，天生两竿竹。
自怡园二十一咏偕西厓前辈赋呈副相揆公 其二十 朱藤径
作者：查慎行
朝代：清
体裁：五言绝句

十万宝璎珞，举头迷下上。好笑王君夫，紫丝开步障。
自怡园二十一咏偕西厓前辈赋呈副相揆公 其二十一 野航
作者：查慎行
朝代：清
体裁：五言绝句

野趣随所寓，陆居同水宿。偶以舫名斋，已忘舟是屋。
自怡园二十一咏偕西厓前辈赋呈副相揆公 其五 巢山亭
作者：查慎行
朝代：清
体裁：五言绝句

远移三叠屏，突兀凌空起。势压小亭低，前临一潭水。
自怡园二十一咏偕西厓前辈赋呈副相揆公 其八 隙光亭
作者：查慎行
朝代：清
体裁：五言绝句

一片平颇黎，穿林光琐碎。阁栏如鸟巢，隐隐柴其内。
自怡园二十一咏偕西厓前辈赋呈副相揆公 其六 荷塘
作者：查慎行
朝代：清
体裁：五言绝句

记得初移藕，田田贴水荷。香风随棹远，花校去年多。
自怡园二十一咏偕西厓前辈赋呈副相揆公 其十 邀月榭
作者：查慎行
朝代：清
体裁：五言绝句

月出东皎皎，月落西茫茫。有时夜无月，倒影摇湖光。
自怡园二十一咏偕西厓前辈赋呈副相揆公 其十一 芦港
作者：查慎行
朝代：清
体裁：五言绝句

春涨今年足，芦根上岸生。人间正炎热，物外巳秋声。
自怡园二十一咏偕西厓前辈赋呈副相揆公 其十七 南桥
作者：查慎行
朝代：清
体裁：五言绝句

两厓石齿齿，一壑流濊濊。桥北与桥南，仙凡此分界。
自怡园二十一咏偕西厓前辈赋呈副相揆公 其十三 芡汊
作者：查慎行
朝代：清
体裁：五言绝句

芡是吾乡实，充盘忆水羞。羡君池汊上，两处种鸡头。
自怡园二十一咏偕西厓前辈赋呈副相揆公 其十九 静镜居
作者：查慎行
朝代：清
体裁：五言绝句

先生静多妙，迹显心逾静。借问祖师禅，无尘安有镜。
自怡园二十一咏偕西厓前辈赋呈副相揆公 其十二 柳沜
作者：查慎行
朝代：清
体裁：五言绝句

千株万株柳，夹浦浓于黛。忽度一声莺，濛濛烟雨外。
自怡园二十一咏偕西厓前辈赋呈副相揆公 其十五 钓鱼台
作者：查慎行
朝代：清
体裁：五言绝句

璜溪坐姜叟，濠上游庄周。果若知鱼乐，不妨施直钩。
自怡园二十一咏偕西厓前辈赋呈副相揆公 其十八 红药栏
作者：查慎行
朝代：清
体裁：五言绝句

手自栽红药，旋开稳重花。禁中吟未足，归到日西斜。
自怡园二十一咏偕西厓前辈赋呈副相揆公 其十六 双遂堂
作者：查慎行
朝代：清
体裁：五言绝句

心迹既双清，宦游亦双遂。一事胜香山，公头白犹未。
自怡园二十一咏偕西厓前辈赋呈副相揆公 其十四 含漪堂
作者：查慎行
朝代：清
体裁：五言绝句

凉从何处来，适与披襟遇。风过水微波，于中得佳句。
自怡园二十一咏偕西厓前辈赋呈副相揆公 其四 苍雪斋
作者：查慎行
朝代：清
体裁：五言绝句

碧玉方开箨，量成六寸围。濯枝多雨露，新粉欲沾衣。
自怡园晓起即事呈副相
作者：查慎行
朝代：清
体裁：五言律诗

朝来云出岫，昨日雨鸣溪。杏子落如豆，杨花胶作泥。新巢看燕乳，旧耳听莺啼。诗境从閒得，何须苦觅题。
自怡园荷花四首·其一
作者：查慎行
朝代：清
体裁：七言律诗

一片颇黎上下空，芙蓉城现水精宫。巳离大地炎埃外，尚在诸天色相中。未免情多丝宛转，为谁心苦窍玲珑。云烘日炙如相试，赖是清凉不待风。
自怡园荷花四首·其三
作者：查慎行
朝代：清
体裁：七言律诗

菰蒲响雨午潇潇，尽洗胭脂取寂寥。一鹭偶依疏影立，双鱼忽破静机跳。轻桡划浪红翻岸，高柳移阴碧过桥。宛在中央情脉脉，微波咫尺去人遥。
自怡园荷花四首·其二
作者：查慎行
朝代：清
体裁：七言律诗

雕阑北面小亭旁，久坐真成透骨香。翠羽拂奁开皎镜，绿衣扶扇侍红妆。繁华肯斗春三月，澹荡偏宜水一方。马迹车轮寻不到，别依净域作花王。
自怡园荷花四首·其四
作者：查慎行
朝代：清
体裁：七言律诗

菱角鸡头渐满池，亭亭独㩳出尘姿。难留雨露珠频泻，自拔泥污性不缁。老衲山中移漏处，佳人世外改妆时。白头相对归心切，欲捲江湖入小诗。
自怡园藤花
作者：查慎行
朝代：清
体裁：古风

朱藤春季花，入夏已狼籍。名园开较晚，间作一旬隔。我来若相待，耀眼动魂魄。举头千万梢，梢梢上高格。回栏三百步，步步转幽赜。中休得小亭，未觉方丈窄。花秾四垂䰓，叶厚平展席。轻如榆穿钱，小串低可摘。重如鳃贯柳，繁缕纷难擘。尾长或计寻，茎短亦盈尺。高褰俄作势，密缀欲无隙。南北交丝幛，东西挂帘额。采香蜂经营，啮影鱼跳掷。紫云烘暖霭，不受日光炙。旦晚颜色殊，阴晴气候易。主人有深意，召此閒吟客。方当豁襟抱，兼用佐肴核。撷之复湘之，谓有啖花癖。从公亦何幸，醉饱且永夕。明岁花发时，回头莽陈迹。
自恩县南至津期店万柳夹道成阴过此即高唐州界故末句戏云
作者：查慎行
朝代：清
体裁：七言绝句

晨遮初旭暮斜阳，万树交阴午亦凉。过此令人忘六月，小车欹枕梦高唐。
自星龛岩归至乌城道中重见霜林酉君有诗再次前韵
作者：查慎行
朝代：清
体裁：五言排律

过眼当摇落，繁华又一时。地非千里远，候较两旬迟。㬠日晨犹丽，烘霞暖更奇。黄留将雪景，红发未霜姿。秀拔多乔木，轮菌乏丑枝。似烧原上火，爱映酒边旗。犹忆冲炎去，曾经缓辔随。绿阴晴借爽，润色雨添滋。忽换登高屐，来题看叶诗。含情如见待，有信不吾欺。荣悴天难主，妍媸分各宜。本非松与柏，那免受风吹。
自杜店至磁州与霜岩并马行
作者：查慎行
朝代：清
体裁：七言律诗

一天风露野田秋，晓路熹微辨马头。槐柳阴中辞杜店，芰荷香里到磁州。鸡鸣巷陌烟初起，鹭立陂塘水慢流。过此顿忘身是客，与君题壁纪清游。
自枞阳至杨树湾道中即目
作者：查慎行
朝代：清
体裁：七言绝句

并日春光斗物华，马头胡蝶太夭斜。谁知骇绿纷红候，还有春风未放花。
自正月以后不得德尹消息用少陵远怀舍弟颖观等一首六韵
作者：查慎行
朝代：清
体裁：五言排律

闻汝辞人幕，经时少寄书。兵戈淹别日，梅竹且村居。池草诗争秀，蛮灯岁逼除。两年期易爽，十口计全疏。残雪衔双岫，春冰破一渠。依依游子梦，长自绕林庐。
自汶上至济宁田间多种蓝及烟草
作者：查慎行
朝代：清
体裁：五言律诗

本业抛农务，群情逐贸迁。刈蓝多用染，屑草半为烟。树艺非嘉种，膏腴等废田。家家坐艰食，那得屡丰年。
自沅州抵麻阳二首·其一
作者：查慎行
朝代：清
体裁：七言律诗

半月天无一日晴，乱山处处走溪声。废坪隔岸分秧水，小砦因高占土城。楚树含情如有待，蛮花问俗总无名。嵚崎路在风波外，不碍行人触暑行。
自沅州抵麻阳二首·其二
作者：查慎行
朝代：清
体裁：七言律诗

欲知黔楚分疆处，只在孤云两角边。自是劳人贪僻路，也如渴马爱清泉。参天有势松何健，肖物能工石亦妍。一片铜崖青入望，夕阳跕跕数飞鸢。
自海潮退后旱乾凡两月馀立冬后三日风雨连昼夜身在畎亩忧乐之境与乡邻同率成一首
作者：查慎行
朝代：清
体裁：七言律诗

大潦之馀重苦旱，入冬一雨沛穷檐。村翁旋报麦芽茁，爨妇先知井味甜。天泽下施方是益，民情取足讵伤廉。瓶罂满贮煎茶水，解渴充饥两莫兼。
自湘东驿遵陆至芦溪
作者：查慎行
朝代：清
体裁：七言律诗

黄花古渡接芦溪，行过萍乡路渐低。吠犬鸣鸡村远近，乳鹅新鸭岸东西。丝缫细雨沾衣润，刀剪良苗出水齐。犹与湖南风土近，春深无处不耕犁。
自焦石塘抵铅山河口两岸石山狞劣上无寸土草木不生作诗嘲之并邀竹垞先生同赋以传好事者
作者：查慎行
朝代：清
体裁：古风

尔雅释山名，类族纷可数。土山或戴石，石山或戴土。草木别有无，无者名曰岵。挟筴事出游，旧闻證新睹。一山一巨石，突兀向江浒。若被烈火焚，秃鬝了无取。于兽燖其毛，于鸟剪其羽。于人为寡发，浑沌出太古。无心腹肾肠，无耳目肱股。大疣瓮盎悬，丑疾籧篨俯。陈根何处托，氿泉不得吐。正坐山无情，遂令旁少辅。樵人弛负担，匠氏辍斤釜。块然天地间，于世尔奚补。
自献县至景德二州久旱无雨官司方事祈祷流民载路率成二首·其一
作者：查慎行
朝代：清
体裁：五言律诗

燕齐封壤接，极目际平芜。旧井泥犹汲，新杨秭并枯。吁嗟勤致祷，润泽冀均濡。为问西京吏，随轩雨有无。
自献县至景德二州久旱无雨官司方事祈祷流民载路率成二首·其二
作者：查慎行
朝代：清
体裁：五言律诗

去京六百里，依旧有流移。忍作逐贫赋，曾传乞食诗。一钱施岂靳，百族计谁私。自揣还相谓，吾非拯尔时。
自王家浦晚至杨村驿
作者：查慎行
朝代：清
体裁：五言律诗

土屋多依堡，民屯半属官。树从王浦密，河过蔡村宽。鸥外新芦茁，犁头细麦攒。蒲沟行未到，月黑夜漫漫。
自盱眙北界沿洪泽湖西北行晚至高家堰
作者：查慎行
朝代：清
体裁：古风

淮泗方合流，洪湖际�漠。水所从来高，其势建瓴若。长堤亘首尾，力敌万锁钥。近传泗州城，三板没郛郭。澄波见井灶，了了鱼虾跃。淮阳地尤卑，东岸狂澜剧。十年费国计，万杵鸣橐橐。排桩内甃石，陡起堵墙削。禹功纪告成，注海有疏瀹。不闻当横流，扼吭恣喷薄。决口既须塞，减水孰开凿。九道湮成河，沙田梗流恶。放之使行地，汗漫无归着。天下本一家，扬州忍为壑。移亡及身事，丘墓伤淹泊。可怜水乡民，不及蛙黾乐。九重亟轸念，南幸求民莫。河岳尽怀柔，淮神敢行虐。天功即帝力，愚贱矧可度。我来爱涟漪，正值沙水涸。一程涤烦懑，清旷迥踰昨。夕阳射湖东，欲落尚未落。忽然得新句，放眼向寥廓。
自葑门至昆山舟中作
作者：查慎行
朝代：清
体裁：七言绝句

鲤鱼桥外綵旗斜，乙未亭边鼓笛哗。六十四泾烟水色，半随凤䑵泛桃花。
自褡裢店骑驴至沙河
作者：查慎行
朝代：清
体裁：五言绝句

遥遥沙河城，皛皛堆坳白。驴耳露双尖，驴蹄深一尺。
自西阡步登龙山小憩妙果寺成镜轩
作者：查慎行
朝代：清
体裁：五言律诗

杖藜无百步，栏楯有千家。未觉平檐浅，全亏老树遮。童挑西涧水，僧制本山茶。佛日长如此，何愁莫景斜。
自赣州换船至南安
作者：查慎行
朝代：清
体裁：五言律诗

八境图中路，西来五换船。乡心同北望，客况异南迁。秀岭标双塔，清流稳一川。好风三百里，计日指蛮天。
自金陵至丹阳归途即事口号六首·其一
作者：查慎行
朝代：清
体裁：七言绝句

莫愁湖北莫云横，淳化关南朝日生。不管群情方望雨，出门一步但祈晴。
自金陵至丹阳归途即事口号六首·其三
作者：查慎行
朝代：清
体裁：七言绝句

野无青草麦无芽，捲地风来扑面沙。遇著閒人还借问，前村何处有梅花。
自金陵至丹阳归途即事口号六首·其二
作者：查慎行
朝代：清
体裁：七言绝句

茅庵僧劝赵州茶，遥指坡陀去似蛇。为说井枯池亦竭，前头渐少卖浆家。
自金陵至丹阳归途即事口号六首·其五
作者：查慎行
朝代：清
体裁：七言绝句

满眼流移大可怜，怜渠所至遇凶年。丝毫何补饥寒色，忍为看囊惜一钱。
自金陵至丹阳归途即事口号六首·其六
作者：查慎行
朝代：清
体裁：七言绝句

古邑句容只堠边，仅通车骑不通船。诗翁来往无人识，独结孤灯信宿缘。
自金陵至丹阳归途即事口号六首·其四
作者：查慎行
朝代：清
体裁：七言绝句

应试诸生半跨驴，就中不少郑昌图。相看一笑休相避，西抺东涂是老夫。
自雄县至白沟河感辽宋旧事慨然作
作者：查慎行
朝代：清
体裁：七言律诗

已割燕云十六州，雄关形势笑空留。两河地与中原陷，三镇兵谁一战收。细草鸣驼非故垒，夕阳饮马又中流。长江南北天难限，一线何烦指白沟。
自题卧室
作者：查慎行
朝代：清
体裁：古风

生踰七九年，考室忝堂构。敝庐足风雨，自我先人旧。涂塈旁免穿，茅茨上除漏。于中劣容榻，圬墁功易奏。蚕茧密包缠，蜂房疏户牖。阴阳有向背，时日无避就。何以占吉祥，甘眠宵续昼。
自题庐山纪游集后
作者：查慎行
朝代：清
体裁：古风

半生读书不得力，浪走风尘嗟暮色。名山五岳杳无期，此日匡庐面初识。千秋物象递显晦，几辈閒人肯登陟。谪仙头白倘归来，白石清泉闻太息。独移瘦杖扣石镜，双眼快对晴空拭。已知绝境少豺狼，那怕荒蹊犯荆棘。鸦飞不到力有限，龙起无时神莫测。桥边听瀑雨淙淙，峰顶看云松畟畟。三秋忽变候寒暑，半月略尽山南北。偶然兴至或留题，聊藉微吟豁胸臆。诗成直述目所睹，老矣焉能事文饰。仙灵幽秘苦雕劖，云雾苍茫每深匿。忽逢生客一呈露，可惜无才收不得。归途卤莽方自嗤，游况匆忙谁见逼。人间涉历多梗滞，袛此一途犹未塞。皇天亦似悯汝穷，恣尔穷探无吝啬。如何汲汲向城市，若赴严程拘漏刻。他年终伴采芝翁，临别有言吾敢食。
自题放鸭图小影后四首·其一
作者：查慎行
朝代：清
体裁：七言绝句

偶烦妙手写吴绫，未必扁舟兴便乘。一笑披图还作谶，此来真个住松陵。
自题放鸭图小影后四首·其三
作者：查慎行
朝代：清
体裁：七言绝句

奇绝佳名属两山，新诗多著画图间。放船不怕人争路，自占侬家第一湾。
自题放鸭图小影后四首·其二
作者：查慎行
朝代：清
体裁：七言绝句

浅水芦根唼啑闻，背篷沿尾雪纷纷。湖中别有东西鸭，飞向遥天莫乱群。
自题放鸭图小影后四首·其四
作者：查慎行
朝代：清
体裁：七言绝句

不用低栏照水红，一竿活计趁樵风。江湖老伴怜渠在，踏浪长随丱角翁。
自题淳熙修内司官帖后
作者：查慎行
朝代：清
体裁：古风

淳化祖帖绝难得，南渡摹勒传淳熙。其详载在《辍耕录》，官本旧推修内司。临江太媚绛潭瘦，字体特取丰而肥。曾经翻刻凡几手，亥豕帝虎辨者谁。形模粗具木偶尔，神理了不关须眉。近来此本亦不易，世代渐远宋拓稀。大观之后此其亚，仅与阁帖争毫釐。有如虞夏祖颛顼，要是嫡派非横枝。昨从庙中见且骇，尤物乃落驵侩儿。装褫仍用毬路锦，十卷首尾完无亏。叩之高索钱五万，而我囊乏三钱锥。少需便恐被豪夺，一计猛出居巢奇。乌驴充货价相直，快挟墨宝徒行归。入门爨妇告米罄，一笑那顾朝来饥。明窗小几风日亮，尘垢不敢侵吾帷。古香透纸辟蟫蠹，元气入骨腾蛟螭。熊熊异光黑点漆，滑滑腻理肤凝脂。试临只愁鬼掣腕，旁睨幸免食朵颐。嗟嗟世俗惯传误，目所未睹公谩欺。曹家谱系格古论，岁月舛缪馀可知。偶凭一端为驳證，食古以耳皆如斯。
自题淳熙修内司官帖后
作者：查慎行
朝代：清

淳化祖帖绝难得，南渡摹勒传淳熙。其详载在《辍耕录》，官本旧推修内司。临江太媚绛潭瘦，字体特取丰而肥。曾经翻刻凡几手，亥豕帝虎辨者谁。形模粗具木偶尔，神理了不关须眉。近来此本亦不易，世代渐远宋拓稀。大观之后此其亚，仅与阁帖争毫釐。有如虞夏祖颛顼，要是嫡派非横枝。昨从庙肆见且骇，尤物乃落驵侩儿。装褫仍用球路锦，十卷首尾完无亏。叩之高索钱五万，而我囊乏三钱锥。少需便恐被豪夺，一计猛出居巢奇。乌驴克货价相直，快挟墨宝徒行归。入门爨妇告米罄，一笑那顾朝来饥。明窗小几风日亮，尘垢不敢侵吾帷。古香透纸辟蟫蠹，元气入骨腾蛟螭。熊熊异光黑点漆，滑滑腻理肤凝脂。试临只愁鬼掣腕，帝睨幸免食朵颐。嗟嗟世俗惯传误，目所未睹公谩欺。曹家谱系格古论，岁月舛缪余可知。偶凭一端为驳证，食古以耳皆如斯。
自题癸未以后诗藁四首·其一
作者：查慎行
朝代：清
体裁：七言绝句

七年供奉入乾清，三载编摩在武英。两臂病风双眼暗，枉将实事换虚名。
自题癸未以后诗藁四首·其三
作者：查慎行
朝代：清
体裁：七言绝句

橐笔曾经侍两宫，可怜无过亦无功。未应奢望儒林传，或脱名于党部中。
自题癸未以后诗藁四首·其二
作者：查慎行
朝代：清
体裁：七言绝句

论卷排成手自删，多惭小草落人间。迷藏赖有南山雾，莫便轻窥豹一斑。
自题癸未以后诗藁四首·其四
作者：查慎行
朝代：清
体裁：七言绝句

拙速工迟任客誇，等閒吟遍上林花。平生怕拾杨刘唾，甘让西昆号作家。
自题粤游草后·其一
作者：查慎行
朝代：清
体裁：七言绝句

老夫不怕寒怕热，冬月出门夏到家。轻负岭南三百颗，此行刚看荔枝花。
自题粤游草后·其二
作者：查慎行
朝代：清
体裁：七言绝句

一日例吟诗一章，中间未觉应酬忙。无端来往万馀里，题遍前贤谪宦乡。
至河间闻彭椒嵓量移之信留诗寄之
作者：查慎行
朝代：清
体裁：五言律诗

八载循良吏，初迁本分官。敢云从政易，转觉致身难。客路虽相左，离愁此暂宽。一春传旅食，今日为加餐。
舟中即目
作者：查慎行
朝代：清
体裁：七言绝句

屋角菜花黄映篱，桥边柳色绿摇丝。分明寒食江南路，剩欠桃花三两枝。
舟中纪事
作者：查慎行
朝代：清
体裁：古风

十月之交冬令行，雷宜收声乃发声。婴儿昼啼天女笑，群蛰启户鱼龙惊。初闻吴中夏大水，万顷平畴长蒲苇。又闻蔚州七月霜，尽杀稷菽秋无粮。虽云地气异南北，何至天道违阴阳。野人未敢窥天意，目击口传非一事。他年谁考五行书，五行志灾不志瑞。
舟发六合
作者：查慎行
朝代：清
体裁：七言绝句

马烦车殆历间关，转爱江程一日閒。吴女布帆十二幅，画船头尾载花还。
舟发南康不及过圆通寺闻老衲杲庵年八十馀精力尚如故以诗寄之
作者：查慎行
朝代：清
体裁：五言律诗

名僧多示寂，剩尔古须眉。梦想曾游处，亭怜夜话时。此身俱向老，再见恐难期。石畔逢圆泽，三生未可知。
舟发桃源
作者：查慎行
朝代：清
体裁：七言律诗

武陵溪口朗江湾，花落鹃啼血正殷。楚甸回看惟见水，蛮程从此始登山。分灾小劫推移过，避世遗风想像还。但使耕桑能复业，仙家原自在人间。
舟发沙湾入沅州境
作者：查慎行
朝代：清
体裁：七言律诗

烟村红日吐初晴，野泊�艚促早程。秋水澄鲜鱼味美，晓山葱茜鸟言清。城连槃瓠形犹壮，滩过鸬鹚怒未平。我是沅南留滞客，旧游一一总关情。
舟发济宁
作者：查慎行
朝代：清
体裁：五言律诗

波纹平熨帛，岸影曲随弓。坐觉一船稳，行闻八闸通。城根汇洸汶，云外指龟蒙。多少乘轺使，谁怜大小东。
舟发玉山
作者：查慎行
朝代：清
体裁：古风

高滩稠竹节，尺水浮瓜皮。前经弹子涡，胶浅时有之。路长景苦短，坐送西南驰。却忆前年归，正当暴涨时。一程破三日，上水宜迟迟。不谓下水船，艰难亦如斯。人生顺逆境，阅世老更悲。
舟发螺江林草臣张民瞻追送于洪山桥
作者：查慎行
朝代：清
体裁：古风

小雨作秋凉，扁舟客将返。殷勤良友意，送我不辞远。洪塘十五里，短亭复长亭。可怜桥下水，临别难为听。来时梅子黄，去时龙眼熟。新欢旋已散，后会恐未卜。勿谓岭海遥，合并谅有由。所嗟迫衰贱，去住两白头。
舟夜书所见
作者：查慎行
朝代：清
体裁：诗

月黑见渔灯，孤光一点萤。微微风簇浪，散作满河星。
舟晓次德尹韵二首·其一
作者：查慎行
朝代：清
体裁：七言绝句

萤尾孤光合复开，湾头风急却飞回。菰蒲深处一枝橹，摇入渔人梦里来。
舟晓次德尹韵二首·其二
作者：查慎行
朝代：清
体裁：七言绝句

狂蛙闹雨群千百，远火疑星点两三。忽听鸡鸣钟渡水，有人家处有茅庵。
舟晚
作者：查慎行
朝代：清
体裁：五言律诗

晚色一天霞，空明炫眼花。浊流供饮犊，新月领归鸦。野旷风长急，塘回路向斜。两三人待渡，此去必村家。
舟次桐庐闻唐实君补授仪曹喜而有寄
作者：查慎行
朝代：清
体裁：七言律诗

谒选初闻欲赴秦，改官特荷主恩新。起家科第原难料，得路文章洵有神。东阁游扬因客重，南宫期望感君真。欲知喜动江湖色，忘却身为失意人。
舟经宝应居民被水者多结茅于堤上故庐漂没不可问矣
作者：查慎行
朝代：清
体裁：七言律诗

蛟涎鱼沫夺残黎，收复流亡赖此堤。寒比蛰虫宜墐户，忙如巢燕正争泥。云沈雪意千帆合，天压湖光四面低。好与官家勤畚锸，免教岁岁逐凫鹥。
舟过三水邑宰徐君来晤口占赠之
作者：查慎行
朝代：清
体裁：五言律诗

三水合流处，孤城近海壖。谁知花县宰，旧是玉堂仙。氓俗观新政，官情耐左迁。天涯相识少，为尔一停船。
舟过丹阳有感于范尧夫事漫成一律
作者：查慎行
朝代：清
体裁：七言律诗

邮签朝过曲阿城，又是江东第二程。一刺投名羞俗态，十年为客见人情。当时已少郭元振，故友谁如石曼卿。预遣家书刻归日，儿童不用远相迎。
舟过大雷岸二首·其一
作者：查慎行
朝代：清
体裁：七言律诗

云收雾散来时路，奇险初欣过马当。风日晴和秋澹荡，江山平远树微茫。画图侧畔移帆影，明镜中间耀眼光。合与诗家添好句，不然辜负薄游装。
舟过大雷岸二首·其二
作者：查慎行
朝代：清
体裁：七言律诗

荒洲夹岸沉渔蕝，小市临流飏酒旗。去舫校多来舫少，远山不动近山移。鸥怜故侣行相傍，雁折斜风字亦奇。一事归人独惆怅，匡庐西望已迷离。
舟过宝应乔无功以家酿见饷今日旅舍闷坐闻杨次也在清江浦欲邀与共饮而为风雨所阻
作者：查慎行
朝代：清
体裁：七言绝句

故人贻我乔家白，欲唤杨郎共醉眠。生被大河横截断，雨昏风恶渡无船。
舶趠风歌
作者：查慎行
朝代：清

吾闻千里以外风不同，人间乃有万里之长风。来从海上梅雨后，纪自西郊野叟眉山翁。古称博物家，无若周元公。《尔雅·释天》篇，八方风色以类从。北凉西泰凯南谷自东。颓飙飘庉暴昌曀，一一命义无相蒙。《周礼》保章十有二，妖祥乖别占荒丰。下而庄生《齐物论》，以至应劭《风俗通》，飕浏飉颲飙飓，叫嚎吒吸咬于喁。名虽巧排比，语实工形容。舶趠之名特未悉，土俗传说惟吴中。吴中五六月，水盛溽暑方蕴隆。此风东南来，一扫云翳还虚空，商羊黑蜧潜厥踪。炎官亦退三舍避，大启橐籥伊谁功。三日湿气消，五日暑气融。连绵七日九日尚未止，快哉何暇分雌雄。羊角初从何处起，合而为一浩荡来无穷。国家象胥译九重，白雉入贡兼青熊。良商豪贾狎海童，高帆幅亚榑桑红。中男长女各效职，飞渡溟渤如轻鸿。此时田间一老翁，置身恍在兰台宫。不知人生更复有何乐，但向北窗高枕卧听声蓬蓬。
舶趠风歌
作者：查慎行
朝代：清
体裁：古风

吾闻千里以外风不同，人间乃有万里之长风。来从海上梅雨后，纪自西郊野叟眉山翁。古称博物家，无若周元公。《尔雅·释天》篇，八方风色以类从。北凉西泰凯南谷自东，颓猋飘庉暴昌曀，一一命义无相蒙。《周礼》保章十有二，妖祥乖别占荒丰。下而庄生《齐物论》，以至应劭《风俗通》。飕浏飉颲飙飓䫻，叫嚎吒吸咬于喁。名虽巧排比，语实工形容。舶趠之名特未悉，土俗传说惟吴中。吴中五六月，水盛溽暑方蕴隆。此风东南来，一扫云翳还虚空。商羊黑蜧潜厥踪，炎官亦退三舍避，大启橐籥伊谁功。三日湿气消，五日暑气融。连绵七日九日尚未止，快哉何暇分雌雄。羊角初从何处起，合而为一浩荡来无穷。国家象胥译九重，白雉入贡兼青熊。良商豪贾狎海童，高帆幅亚榑桑红。中男长女各效职，飞渡溟渤如轻鸿。此时田间一老翁，置身恍在兰台宫。不知人生更复有何乐，但向北窗高枕卧听声蓬蓬。
良乡次西�韵
作者：查慎行
朝代：清
体裁：七言绝句

乍来灰洞喜无风，马足残泥晓渐融。料石冈边春雨晚，废田无麦草葱葱。
芙容庵水亭
作者：查慎行
朝代：清
体裁：七言律诗

径转春阴午未移，小亭如盖俯涟漪。柳边风到鳞鳞活，镜里栏开面面宜。欲去兴狂呼酒伴，重来缘浅看花时。此间著我真尘俗，何用多留疥壁诗。
芜湖关
作者：查慎行
朝代：清
体裁：古风

昨日出龙江，今晨抵芜湖。顺风满帆幅，过关快须臾。关吏责报税，截江大声呼。舟子不敢前，棙柁转辘轳。余笑谓关吏，奇货我则无。联吟三寸管，压浪百卷书。船头两巾箱，船尾一酒壶。此外更何物，随身长须奴。吏前不我信，倒箧倾筐籚。弃捐无一可，相顾仍睢盱。买酒例索钱，回身若责逋。有货官尽征，无货吏横诛。有无两不免，何以慰长途。
芝田长子字西山贤而有文游学京师一病不起旅榇还家诗以当哭兼慰芝田
作者：查慎行
朝代：清
体裁：古风

天心洵茫昩，家运关彼此。可怜两长男，相继俱客死。倚闾冰霰后，归榇风霜里。割爱难以慈，夺情莫若理。明明圣贤教，五十不致毁。父母恩且然，矧乃施于子。吾本同痛者，劝君兼自慰。知其无奈何，安命而已矣。
芥舟二首次祝尚于原韵·其一
作者：查慎行
朝代：清
体裁：七言律诗

蜃楼鲛屋总非真，爱尔虚舟远俗尘。芥纳须弥中有地，杯浮沧海四无邻。琉璃贮箧团团镜，线毯铺筵寸寸茵。容得两三人坐否，故应鱼鸟自相亲。
芥舟二首次祝尚于原韵·其二
作者：查慎行
朝代：清
体裁：七言律诗

水满坳堂柳拂梢，不须结宇用香茅。触蛮有国争蜗角，燕雀何心占鹭巢。茶灶笔床人共远，蒋牙菰叶影相交。未能便作浮家去，倘许门从月下敲。
芦沟道中遇德尹自岭南典试回京
作者：查慎行
朝代：清
体裁：五言律诗

出入如相避，翻惊邂逅缘。远来君报命，独往我归田。别绪三秋雁，吟情一路蝉。对床风雨约，迢递待明年。
芦洲行
作者：查慎行
朝代：清
体裁：古风

江干积薪如列屋，巨舰装来联万斛。天生此物充正供，岁岁陈根发新绿。旧崩沙岸册未除，新涨荒洲报方续。三年一丈久成例，增减何曾量盈缩。不知此课起何年，坐待摧枯湿同束。我闻王政有遗利，薮泽閒田听樵牧。如今尺寸籍农丞，作俑必由桑与卜。踏地输租尔勿悭，逃空那得出人间。但看归雁知人意，不敢衔芦径度关。
芭蕉恒斋再索和
作者：查慎行
朝代：清
体裁：五言律诗

一叶复一叶，自然成绿阴。后先如有序，舒卷岂无心。渐觉空庭窄，能添曲径深。野人新得句，题罢亦长吟。
芭蕉雨·本意
作者：查慎行
朝代：清
体裁：词

梦觉微凉生处。晓来传点到、分明语。起凭阑杆细数。蓦地捲作秋声，梧桐别树。淋漓不怕丝雨。只恨风掀翥。乍翠羽飘飘、细分缕。浑忘了、旧题诗，直待重展蕉心，再来觅句。
花朝偕韩奕家德尹赴陈宋斋看梅之招二首·其一
作者：查慎行
朝代：清
体裁：七言律诗

满滩春涨拍溪沙，万里晴光照海涯。近社人随新到燕，勒寒梅是未开花。揽须肯信风情减，舍杖方看足力加。一笑前言犹在耳，直饶君作少年誇。
花朝偕韩奕家德尹赴陈宋斋看梅之招二首·其二
作者：查慎行
朝代：清
体裁：七言律诗

交谊原从古处论，家风可使薄夫敦。蚤推友爱如昆弟，晚喜姻连到子孙。身健会寻他夕约，酒香且泛上时尊。何妨小变从前例，花信为期视此番。
花朝前四日朱大司空招游南庄同田荆岩编修作
作者：查慎行
朝代：清
体裁：七言律诗

马首年光柳色新，郊原一榼去寻春。题诗我是重来客，称意花如旧识人。青嶂捲帘晴带雪，好风抬袖座除尘。公如早为苍生出，丝竹陪游得几巡。
花朝实君招同西溟蒙泉研溪西厓友鹿声山寓斋雅集分韵得过字青字·其一
作者：查慎行
朝代：清
体裁：五言律诗

二月无花看，今年雨雪多。不辞官独冷，翻喜客频过。洒扫门庭洁，芟除礼法苛。爱君新句好，讽谕拟元和。
花朝实君招同西溟蒙泉研溪西厓友鹿声山寓斋雅集分韵得过字青字·其二
作者：查慎行
朝代：清
体裁：五言律诗

客久头垂白，交深眼倍青。坐销愁里日，来聚酒边星。假借通邻曲，盘餐及使令。春郊花事近，后约更旗亭。
花朝晴示僧道楷
作者：查慎行
朝代：清
体裁：七言绝句

初日烘云碎作霞，讨春人竞出江涯。老来不喜閒桃李，别约山僧看菜花。
花朝集忍冬斋月下饮汜光春用东坡定惠院月夜韵
作者：查慎行
朝代：清
体裁：古风

始雷送雨作花朝，片月流空转清夜。故人招我动春酌，系马门前古槐下。初闻锵器隔窗鸣，忽卷湖光入怀泻。碧壶贮液清潋滟，黄糯流膏香䆉亚。淡交滋味均有无，久客杯槃通假借。自然真趣出酬劝，岂比恒情论报谢。笃嗜谁分南北篘，群欢会恼东西舍。巳拚豪举任投辖，待析狂酲须挫蔗。从君泥饮痛不辞，与世周旋老尤怕。何当口业并消除，庶免人传供笑骂。
花洋镇阻风望小孤山借东坡慈湖峡五首韵·其一
作者：查慎行
朝代：清
体裁：七言绝句

积水西南一眺空，海门遥在有无中。行人已达大雷岸，好借半帆潮信风。
花洋镇阻风望小孤山借东坡慈湖峡五首韵·其三
作者：查慎行
朝代：清
体裁：七言绝句

鱼网渐收沙际市，酒旗犹绰水边扉。青裙缟袂谁家女，日暮一砧来浣衣。
花洋镇阻风望小孤山借东坡慈湖峡五首韵·其二
作者：查慎行
朝代：清
体裁：七言绝句

远色苍然近皛然，鹭鸶冲破夕阳天。烟江叠嶂无人画，一砚题诗落眼前。
花洋镇阻风望小孤山借东坡慈湖峡五首韵·其五
作者：查慎行
朝代：清
体裁：七言绝句

小孤知我重来意，先向江心矗片帆。为报白头犹健在，拟寻初约上巉岩。
花洋镇阻风望小孤山借东坡慈湖峡五首韵·其四
作者：查慎行
朝代：清
体裁：七言绝句

万窍争号怒未融，轻篙弱缆总无功。老夫只作参禅坐，定里松涛起半空。
花犯·石榴
作者：查慎行
朝代：清
体裁：词

是何人，移从西域，几时到南土。依山傍路。映绛萼丹华，高下无数。眼明我是红楼主。幽遐同恨阻。最苦是、绕枝啼血，对花听杜宇。关心节物记吴娘，匆匆曾过了、那年端午。窗近水，人正在，绿阴阴处。傍偏髻、一痕微逗，映小朵、珊瑚笼茧虎。而今向、蛮中重见，红裙谁妒汝。
花田咏古
作者：查慎行
朝代：清
体裁：七言律诗

雁翅城南寂寞滨，芳华小苑已成尘。珠襦梦断鸦啼曙，粉麝香消雨洗春。翠辇几经偏霸主，素馨曾识故宫人。卖花担上东风信，流转人间又一巡。
花蛤
作者：查慎行
朝代：清
体裁：古风

入水化几时，登盘复充鲙。刳肠谁见怜，文采却在外。
苑东移居与同年汪紫沧同寓紫沧有诗和荅三首·其一
作者：查慎行
朝代：清
体裁：七言律诗

近傍名园远去郊，无多屋宇半编茅。春蚕惯作同功茧，社燕来寻旧识巢。景与征衫随日换，官随手板几时抛。卜邻绝胜清漳宅，蛩駏相依剩素交。
苑东移居与同年汪紫沧同寓紫沧有诗和荅三首·其三
作者：查慎行
朝代：清
体裁：七言律诗

西苑莺花几阅春，忆初伴直只三人。何堪梦觉伤存殁，或恐诗成泣鬼神。炳烛馀光销晚境，青云岐路失前因。搏沙放手终同散，敢向蘧庐认主宾。
苑东移居与同年汪紫沧同寓紫沧有诗和荅三首·其二
作者：查慎行
朝代：清
体裁：七言律诗

茫茫人海此居停，万斛风埃两叶萍。草色阶除晴不扫，槐阴门扇昼长扃。同槽厩马无蹄啮，典谒家僮互使令。怪底群情皆帖妥，多缘君与我忘形。
苑中闻莺
作者：查慎行
朝代：清
体裁：五言律诗

昼与人声静，墙兼晷影移。四围千碧树，百啭两黄鹂。椹熟蚕应老，芒疏麦正垂。未聋双耳在，为尔立多时。
若千前辈见和瓶菊诗再次韵奉答
作者：查慎行
朝代：清
体裁：七言律诗

结为三友岁寒中，松竹行边菊有丛。并与梅同禁朔雪，不教兰独占东风。衰迟光景参差信，冷澹生涯长养功。此段閒情应入画，画将林叟配陶翁。
苦旱
作者：查慎行
朝代：清
体裁：古风

火云烧海壖，禾黍供炰燔。是田拆龟兆，下隰高平原。山根曲曲溪，近溯十里源。其流本易涸，三尺淤泥浑。何当千桔槔，渴若接臂猿。下饮罄呼吸，涓涓宁复存。一井给百家，乞浆稍出村。人情靳所少，昏夜拒叩门。我有小池水，旧耒资灌园。经旬渐将枯，遑救鲕与鲲。畦丁仰沐浴，爨婢充瓶盆。缓急吾岂无，义从易地论。开园听使汲，两不受怨恩。暍者盈路旁，其能以手援。喟然望云汉，安得天瓢翻。
苦旱
作者：查慎行
朝代：清
体裁：古风

积雨乃祈晴，久晴乃望雨。如何望雨意，止在驱炎暑。难将田野情，一概例官府。江流空浩浩，不救稌与黍。南山昨日云，伫待商羊舞。狂飙忽捲散，吹井作乾土。朝来祷龙祠，会众伐大鼓。此邦岁早穫，邻郡给商贾。六月合尝新，过时恐无补。可怜关中旱，移粟累晋楚。粮船从东来，挽送方接武。家家募丁壮，日日候江浒。宁知馈运人，自迫忍饥苦。天心莽难测，含痛向谁语。
苦旱行
作者：查慎行
朝代：清
体裁：古风

祝融不恤为农苦，晴过三旬竟无雨。㮮槔上水远灌田，日炙风吹变刚卤。几家结伴还插秧，秧针嫩绿旋旋黄。千畦百陇仰灌溉，河底行见轻尘扬。君不闻潮声撼塘岌岌殆，外溢中乾两相倍。眼前勿作云汉忧，或恐桑田遂成海。
苦热
作者：查慎行
朝代：清
体裁：五言律诗

不辞河朔饮，酷暑竟难逃。高屋同炊甑，轻褣剧缊袍。石栏乾迸火，松柱液流膏。嗟尔巢栖者，多应厌羽毛。
苦热
作者：查慎行
朝代：清
体裁：七言律诗

天之告灾古所闻，旱既太甚今复云。气将喷海变尘雾，力欲拔山成火云。鳞介难从釜偷活，羽毛兼恐林遭焚。人于其间何处避，蝇蚋蜩螗非尔群。
苦热唫
作者：查慎行
朝代：清
体裁：古风

水如沸兮山如焚，青天白日兮腾火云。雨师潜踪兮风伯避，爰有蝇蚋兮薨薨成群。晨餐兮废箸，夜无眠兮彻曙。半年传舍兮三易，官烦暑不随兮酷吏去。吁嗟嘻，若教暑退吏尚留兮，二者相较其谁尤兮。我唫苦热，热犹可支兮。世无凉土，去此安归兮。
苦雨六章·其一
作者：查慎行
朝代：清
体裁：古风

暑雨不当怨，旱涝各有时。我无蝼蚁营，趋避将何之。屋漏苦见迫，一床亦频移。昏昏醉梦间，起坐浑如痴。乱蛙强多事，叫跳无停机。
苦雨六章·其三
作者：查慎行
朝代：清
体裁：古风

我友邻巷居，隔绝异乡县。六街发暴涨，南北天堑限。心知骑驴危，不及挂帆便。冲泥欲过之，邂逅不得间。却归闭门坐，猛雨声连旦。残灯如湿萤，耿耿栖几案。灯明谅何益，吾老眼已暗。
苦雨六章·其二
作者：查慎行
朝代：清
体裁：古风

蛙黾日以亲，人迹日以疏。他乡惟两弟，彼此仍索居。乾鹊不报晴，扣门得家书。苦言蚕麦损，正值积涝馀。宁知京洛间，我亦几为鱼。谁能裹饭往，好友或念余。
苦雨六章·其五
作者：查慎行
朝代：清
体裁：古风

黄水欲逆行，清淮助流恶。司空非一禹，出使半台阁。似闻水乡民，汎汎鸥凫若。野人好奇计，稍稍试疏瀹。中庭地势洼，猥以邻为壑。下流靡所放，卤莽费开凿。天心吾错料，静待沟浍涸。
苦雨六章·其六
作者：查慎行
朝代：清
体裁：古风

皇天乃好雨，一月月离毕。太白方经天，浮云为深匿。星躔暗中度，休咎徵两失。井塌槐殒花，墙倾枣垂实。待兹晴景换，秋序向萧瑟。莫怪野夫诗，候虫同一律。
苦雨六章·其四
作者：查慎行
朝代：清
体裁：古风

眼昏昼如夜，拓窗候晴晖。重云有时开，晨光乍熹微。阳乌方洗翅，黯黮潜炎威。矧乃燕雀曹，羽短焉能飞。江河如可越，与尔将同归。
苦雨叹
作者：查慎行
朝代：清
体裁：七言律诗

十日五日雨脚稠，皇天害物肯待秋。野花委地不如草，林鹊置巢全为鸠。雌蛱蝶飞何处去，官虾蟆叫无时休。南山朝隮东海溢，一老书空方坐愁。
苦雨次少司马杨以斋先生原韵二首·其一
作者：查慎行
朝代：清
体裁：七言绝句

连旬暑雨不曾休，邸舍焚香兀自愁。犹胜万重烟瘴里，五年三伏滞炎州。
苦雨次少司马杨以斋先生原韵二首·其二
作者：查慎行
朝代：清
体裁：七言绝句

剥啄声稀退食堂，生衣十日透新凉。閒中笔墨能添润，一桁帘波泼砚光。
苦雨联句
作者：查慎行
朝代：清
体裁：古风

风噫作欠伸，天愁散咳唾。羃羃茧丝微，捎捎箭镞大。排櫩挂水帘，震瓦响云磨。隙景列缺驰，潜踪郁仪过。衣缨黝黴醭，屝履溅泥污。蜗嚵引长涎，黾怒鼓群和。嘬桉聚蝇饕，瘁肌饱蚊饿。呕哕减食单，扑缘废书课。帖席恶胶粘，历阶防跌蹉。遥岑罨如遁，高浪腾谁簸。方当戒舟杭，矧乃疲鞍驮。沟圳泞齐腰，田塍淖没髁。菭衣妥两肩，烟壳背一个。栖亩占来牟，分秧滞粳糯。青葱卓针立，黄萎垂芒卧。造物有暴殄，农功岂媮媠。乾土尽翻沈，漏天难补破。馀飞远乍散，晚色晴微作。暑湿旋复蒸，壮阴那肯挫。走章笺碧翁，苦雨毋受贺。
英山二首·其一
作者：查慎行
朝代：清
体裁：七言绝句

曾从画法见矾头，董巨馀踪此地留。渐入西南如啖蔗，英州山又胜韶州。
英山二首·其二
作者：查慎行
朝代：清
体裁：七言绝句

一拳一角总峰峦，可惜天教落百蛮。好事吴儿浑未识，买园只凿石公山。
英德道中雪霁
作者：查慎行
朝代：清
体裁：古风

轻冰结沮洳，飞霰集阜冈。榑桑东南枝，炯炯呈初阳。地暖剧流湿，天空淡浮光。英山碧差差，英江绿泱泱。不知夜来雪，疑是朝来霜。
范性华徵君属题陈怜小影
作者：查慎行
朝代：清
体裁：七言绝句

小像沉香手自熏，前期如梦却疑真。五湖忍负閒风月，为少扁舟共载人。
茨棘
作者：查慎行
朝代：清
体裁：五言律诗

牛李仇初作，张陈望苦深。全凭翻覆手，大负始终心。菀柳伤馀荫，飞鸮误好音。谁非门下客，茨棘莽成林。
茨菰见唐人诗如白香山云渠荒新叶长慈姑朱放云茨菰叶烂别西湾刘梦得云菰叶风开绿剪刀未有及其花者余盆池偶种一窠立秋后忽发细蕊每节丛生花开纯白色如玉蝶梅差小颇有清香因作一首以补诗家之缺
作者：查慎行
朝代：清
体裁：古风

旧叶复新叶，碧茎忽抽芽。谁将绿剪刀，剪出白玉花。水边有秋意，凉蝶来西家。
茶阳滩
作者：查慎行
朝代：清
体裁：古风

大水大湘，小水茶阳。亘川塞路，如牛如羊。叱之不动乃是石，波臣横踞千步冈。当时大禹疏凿不到此，渐长牙角势莫当。弃置九州外，放流比投荒。如今郡县辟海外，尚于中道梗咽为民殃。何人为铲除，母令与水争强梁。石言吾何辜，水性本易怒。请君看取淮扬交，正坐中流无砥柱。
荅卫源冀先生见寄之什
作者：查慎行
朝代：清
体裁：五言律诗

苏门仙籍在，长啸出风尘。颇怪高贤意，偏怜失路人。宦情归后澹，诗境老来真。灵药如堪斸，吾将就结邻。
荅硖川程予和
作者：查慎行
朝代：清
体裁：七言律诗

有才如此我应求，惭愧篇章屡见投。爱说项斯长在口，自逢东野欲低头。苦心岂少知音识，佳句殊难率笔酬。期子修途须努力，莫凭嗤点逐时流。